
Capitolul | 


În care aflăm de unde are voievodul Dragoş din 
Maramureş un prea frumos inel de aur cu piatră 
de smaragd, ce oglindeşte parcă tot verdele 
pădurilor, şi mai cunoaştem şi o mică taină de 
dragoste 


Motto: 
„Dragoş, mîndru ca un soare, 
A plecat la vînătoare! 
Ghioaga şi săgeata lui 
Fac pustiul codrului!” 
(Cîntec popular) 


spăţul era în toi. Mesenii se aflau după sorbirea multor 
cupe de vin chihlimbarul, cînd limba se dezleagă, firea se 
înveseleşte şi voia bună pune stăpinire pretutindenea. 

Măcar că vremea era către sfirşitul primăverii, nopţile 
maramureşene se lăsau cu răcoare, şi boierul Laţcu ţinuse să-şi 
sărbătorească a cincizecea zi de naştere în sala cea mare de 
stejar a uriaşei sale case, ce putea cuprinde peste o sută de 
oameni. 

Bucuria boierului era că de astă dată masa lui fusese 
cinstită de către voievodul Dragoş al Maramureşului, care venise 
să ia parte la petrecere cu toată curtea lui de la Cuha. 

Aci, la mare preţ, se afla carnea de căpriori, mistreți, iepuri 
şi fazani. 

Sala avea o intrare largă, cu uşi de tisă, înnegrite cu fum şi 
bătute în fier, şi două ieşiri în părţi. În fund, peretele era întreg. 
Acolo, boierul Laţcu îl poftise pe voievodul Dragoş să se aşeze, 
iar el pornise către celălalt capăt. Dar Dragoş îl chemase înapoi 
şi-i spusese, zimbind, cu prietenie: 

— Locul de cinste nu poate fi decît la unul din capetele 
mesei. Se cuvine, dar, a-l împărţi împreună! Rogu-te, deci, a sta 
în dreapta mea... Şi dă poruncă să se înceapă ospăţul! 


Laţcu îşi plecă fruntea în semn de încuviinţare. Dragoş 
ridică de pe masă cupa ce-i fusese umplută cu vin şi grăi: 

— Doresc să închin această cea dintii cupă în sănătatea 
domniei tale, boier Laţcule, preaiubitul meu prieten şi drag mie 
ca un frate bun şi credincios. Să trăieşti sănătos încă pe atit... şi 
să te sărbătorim toţi cei de la această cinstită masă, cînd vei 
împlini veacul. De asemenea, îi urez multă sănătate şi ales 
noroc preafrumoasei domniei tale fiice Dana, precum şi un soţ 
vrednic de ea, şi îmi arăt aci dorinţa de a-mi fi cît mai curînd 
cinstită fină de cununie! 

Urale puternice se ridicară îa aer şi toţi mesenii îşi ciocniră 
cupele cu bucurie. 

Dana, fiica boierului Laţcu, era vestită pentru frumuseţea, 
bunătatea şi hărnicia ei nu numai în ţinutul Maramureşului, ci în 
tot Ardealul şi în Ţara Ungurească. 

Răspunse Laţcu, îmbujorat de plăcere: 

— Am să-i spun, măria ta, şi are să fie aceasta cea mai 
mare bucurie a ei. Şi eu îţi aduc marea mea mulţămită pentru 
aleasa cinste ce o arăţi casei mele. Bine ştii atît măria ta, cît şi 
prietenii şi oaspeţii noştri, că alt bun pe lume eu nu am decit pe 
această copilă, care n-a avut parte de mamă, din clipa în care s- 
a născut chiar. Să-i dea Dumnezeu norocul ce i-l dorim cu toţi. 

La aceste vorbe, unul dintre oaspeţii ce se afla la marginea 
mesei dinspre intrare tresări dureros şi dădu repede peste cap 
cupa ce abia îi fusese umplută, de parcă ar fi vroit să se 
ameţească mai repede, ca să-şi uite gîndurile ce-l frămîntau. Era 
un bărbat tînăr, subţire, dar bine făcut la trup, cu părul castaniu 
şi ochii căprui. Purta straie verzi de vînător, încinse cu un cordon 
lat de piele neagră, bătut în nasturi de argint; şi avea în stînga 
un junghi cu mîner de corn de cerb şi teacă de piele scorţoasă. 

— Ce e, Radule, cu tine, ce te-a neliniştit? îl auzi acesta pe 
tovarăşul său de masă din stînga. 

Tînărul vînător se uită la el, zimbi îndurerat şi nu-i 
răspunse. Apoi îşi îndreptă privirea spre capul mesei, unde 
voievodul Dragoş vorbea cu boierul Laţcu. 

Semănau într-atit aceşti doi bărbaţi, de ai fi spus că sînt 
fraţi gemeni. Aceeaşi statură înaltă, aceeaşi privire semeaţă, 
plină de îndrăzneală, acelaşi păr negru, desfăcut în cărare la 
mijloc şi revărsat în plete pe umerii lor laţi. 


O singură deosebire, la înfăţişare: Dragoş îşi rădea barba şi 
purta mustăţi lungi şi întoarse în sus, iar boierul Laţcu purta 
barbă mare, bogată. Şi o singură deosebire la firea acestor doi 
bărbaţi: Dragoş era de o mare bunătate, pe cînd boierul Laţcu 
era aspru, neîndurat. 

Şi Radu Bradu îi iubea pe amindoi deopotrivă, cu toate că 
Laţcu, căpetenia sa de oaste, îl înfruntase cu răutate în multe 
împrejurări şi se purta cu el după cum îi veneau toanele. 

— Pe Dragoş-Vodă — oftă Radu — îl iubesc din suflet ca pe 
domnul meu... pentru neasemuita lui vitejie şi bunătate; iar pe 
boierul Laţcu îl iubesc fără de voia mea... numai pentru că e 


tatăl Danei. 
* 


Boierul Laţcu se înveselise la această îmbelşugată masă, 
cum de mult nu mai fusese. Şi privind la mîna stingă a lui 
Dragoş-Vodă nu se mai sătura uitîndu-se la inelul ce-l purta 
acesta pe degetul mijlociu: un inel lat de aur, cu o gheară, în 
care era prins un smaragd mare cît un ou de vrabie. 

Dragoş-Vodă îi prinse privirea şi îi făcu întrebare cu ochii, la 
care Laţcu îndrăzni a spune: 

— Slăvite doamne, de cînd te cunosc, te ştiu cu acest 
frumos şi nepreţuit inel pe deget. De multe ori m-am gîndit, dar 
n-am cutezat a te întreba care-i povestea lui, că astfel de lucruri 
la oamenii noştri n-am văzut şi nici chiar maiestatea sa Ludovic 
al Ungariei nu are asemenea sculă de preţ. S-ar părea că tot 
verdele codrilor noştri se oglindeşte-n această minunată piatră! 

— O, prietene Laţcule, nici nu poate avea nimeni — 
răspunse Dragoş, întrucît acest odor de pe degetul meu a fost al 
unui mare împărat şi e vechi de peste un veac şi jumătate. 

La auzul unor asemenea vorbe, o tăcere adincă se aşternu 
în încăpere. Dragoş continuă: 

— El a fost al lui loniţă Assan, ţarul românilor şi al 
bulgarilor, şi i-a fost dăruit de Papa Inochentie al treilea, 
împreună cu schiptrul şi coroana de împărat. Şi după împăratul 
loniţă l-au purtat toţi urmaşii săi, pînă a ajuns la bunica mea, 
fiica lui Căliman al doilea, cel din urmă împărat din neamul 
Asăneştilor. 

Bunica i-a dăruit inelul singurului ei vlăstar, Bogdan, tatăl 
meu, care, la rîndul său, mi l-a lăsat mie cînd am împlinit 
douăzeci şi unu de ani! 


— Întru mulţi şi mulţi ani să trăieşti şi să-l porţi, măria ta! 
izbucniră mesenii, ridicîndu-se în picioare şi ciocnindu-şi cupele 


cu veselie. 
* 


Petrecerea se spărsese despre ziuă şi oaspeţii porniseră 
către casele lor veseli, zgomotoşi şi cam pe două cărări. 

La casa boierului Laţcu rămăseseră numai oamenii săi de 
curte şi slujitorii. Cocoşii cîntau pe întrecute, vestind revărsatul 
zorilor, şi o geană de lumină se arătă subţire, strecurîndu-se 
printre brazii înalţi şi negri-verzui ce străjuiau curtea. In 
pridvorul casei mai stăruiau încă două umbre, care parcă nu 
avuseseră vreme să isprăvească o vorbă începută. 

— Niciodată nu l-am văzut pe boierul Laţcu atit de vesel ca 
în noaptea asta! spuse Costea lui Radu. 

Tînărul vînător răspunse oftînd din adînc: 

— Am băgat şi eu de seamă! Să fie oare că voievodul 
Dragoş a luat parte la petrecerea lui? 

— Şi asta, dar bănuiesc că bucuria cea mai mare a lui Laţcu 
e făgăduiala lui Dragoş că-i va cununa fata. 

La auzul acestor vorbe, Radu tresări dureros şi tremur de 
nelinişte îl cuprinse. 

— Dar ce-i cu tine? se mira Costea. Tremuri? 

— Mă cam luă cu frig. Aşa-s dimineţile de mai, răcoroase! 


Capitolul II 


Se povesteşte despre două mari vînători ale lui 
Dragoş-Vodă şi-ale însoţitorilor săi 


ara trecuse în linişte, ca niciodată de mulţi şi mulţi ani, iar 

toamna acestui din urmă an, 1359, se vedea bogată în 

roade şi blîndă. Salcîmii şi castanii înfloriseră a doua oară, 
semn — spuneau bătrînii — că va fi toamnă lungă şi dulce. 

Voievodul Dragoş hotărise în această zi de joi vinătoare în 
părţile de miazăzi ale Maramureşului. Sălbăticiunile pădurilor se 
înmulţiseră din cale-afară, şi oamenii nu mai aveau linişte din 
pricina lor. Mistreţii dădeau buzna prin sate, urşii se îndulciseră 
la stupi şi chiar la mioare; pînă şi iepurii prinseseră inimă 
vitează şi făceau prăpăd în grădinile cu varză. 

Oamenii boierului Laţcu se pregăteau zoriţi de trei zile, şi 
acum erau gata de plecare către curtea de la Cuha a lui Dragoş- 
Vodă, unde era poruncită adunarea tuturor viînătorilor 
maramureşeni. 

Caii zvicneau scurt sub şeile bine strînse şi bocăneau cu 
copitele în pietrele ogrăzii, de săreau scîntei. Nici şoimii nu mai 
aveau astimpăr. Măcar că vînătoaroa se hotărise pentru vietăţi 
mari cu blană, boierul Laţcu socotise că nu strică să fie oamenii 
pregătiţi şi pentru cele cu pene, mai cu seamă că la iepuri, la 
iezi şi chiar la vulpi şi la lupi, şoimii se dovediseră la fel de dibaci 
vînători. 

Aşa că-i spusese din timp lui Radu să se îngrijească de 
şoimii lui: 

— Baga de seamă, flăcăule, că, pînă astăzi, măria sa 
Dragoş nu ţi-a văzut îndemiînarea la vînătoarea cu şoimi. Ştie de 
la mine că ai fi cel mai priceput vînător şi şoimar... Şi că păsări 
vînătoare cum sînt cele învăţate de tine nu se află în tot ţinutul 
Maramureşului, dar ce zic eu? În tot Ardealul! Cată a nu mă da 
de ruşine! 

Radu zîmbi cu plăcere, dădu uşor din cap şi răspunse: 


— Mărite stăpîne, din partea aceasta nici o grijă. Şoimii 
noştri sînt aprigi şi abia aşteaptă să-i pornesc. Măria sa Dragoş 
va fi mulţămit şi cred că va dori să aibă unul din aceşti şoimi... 
Bănuiesc că pe Porumbacu chiar! 

— De-l va pohti, îl va avea! hotărî Laţcu. Vei griji tu de altul, 
la fel de bun, în locu-i! 

Vorbirea aceasta între cei doi vinători o auzise fără să vrea 
Dana, fiica boierului Laţcu. Larma făcută de pregătirile plecării 
n-o mai lăsase să doarmă de la miezul nopţii. Deschisese larg 
fereastra şi acum sorbea cu nesat miresmele venite din 
depărtare ale florilor de salcîm şi castan. Cuvintele de laudă 
rostite de către tată-său lui Radu îi îmbujoraseră obrajii de 
plăcere şi un suris de o clipă flutură pe buzele ei roşii ca de 
cireşe. 

Simţind că sînt priviţi, Laţcu şi Radu ridicară amindoi 
deodată capetele spre fereastra de sus. 

Faţa boierului se înseninase ca de o mare bucurie; în- 
totdeauna cînd îşi privea fata părea alt om, era preschimbat cu 
desăvirşire. 

— Bună dimineaţa, fata tatii! Cum ai dormit? 

— Sărut mîna, tăicuţă! Aproape bine! Nu m-au prea lăsat 
vînătorii domniei tale! 

Radu se înclină şi rămase cu capul plecat cîteva clipe. Laţcu 
îşi urmă vorba: 

— Dar peste citeva zile, cînd vei avea de gătit fripturi de 
vînat ales, căpriori, mistreți, sau iepuri, ai să te bucuri, nu? 

— Mai bucuroasă aş fi, taică, să nu te ştiu în primejdiile 
ascunse ale vînătoarei. De cite ori aţi plecat la asemenea trebi, 
v-aţi întors mai puţini cu unul sau doi oameni. Şi chiar dacă v-aţi 
întors vreodată toţi, unul-doi tot erau vătămaţi pentru toată 
viaţa lor! 

— Nu te teme, că nu mă mai avint eu ca acum douăzeci de 
ani. Şi-apoi... la primejdie îl am pe Radu lîngă mine! 

— Luaţi şi şoimii? 

— Îi luăm pentru orice nevoie! 

— Şi-ntr-devăr face şoimul tot ce i se porunceşte? 

— Precum ai grăit, fata tatii! 

— Aşa... l-aţi putea trimite la mine pe acela de pe mîna 
jupînului Radu? 


Boierul Laţcu rise înveselit şi-i grăi, cu mîndrie nestăpinită, 
tinărului vînător, care încremenise, neştiind ce să facă: 

— Radule, arată-i jupiniţei Dana de ce sînt în stare şoimii 
noştri! Radu se înclină cu adînc respect şi, înainte de a-i vorbi 
şoimului, privi în jurui, ochi o tufănică într-un strat de flori de 
lîngă el, o rupse grăbit şi-i grăi prietenului său înaripat, 
mîngiindu-l pe cap: 

— Porumbacule, puiul meu, ia tufănica... şi du-o domniţei 
Dana! 

Pasărea, cînd văzu floarea, înţelese, o prinse în cioc şi 
aşteptă cuminte: Radu îi desfăcu lănţugul, întinse mîna către 
fereastră şi strigă: 

— Acolo! 

Şi lăsînd şoimul în voia lui, urmărit cu nesaţ de către boierul 
Laţcu, tînărul îşi pironi privirile asupra fetei care-şi ridicase capul 
în aşteptare. O sorbea din ochi pe această făptură de o rară 
gingăşie şi frumuseţe. Părul ei negru, cu cărare la mijloc, era 
împletit în două cozi groase, ce le purta pe spate. Ochii-i umezi, 
ca de căprioară tînără, străluceau întocmai unor cărbuni abia 
aprinşi; obrajii erau crini şi răsură laolaltă. Subţire, dar bine 
împlinită, i se părea tînărului, cuprins de friguri, o zînă desprinsa 
din poveştile bătrine. 

Din visarea de o clipă îl trezi şoimul care se ridicase uşor, 
se roti acum de două ori şi porni săgeată câtre fereastră, 
asezîndu-se întii pe pervaz, apoi mai îndrăzneţ chiar pe mîna 
fetei, înlemnită de uimire. 

Fata îi luă floarea cu stînga, cu dreapta îl mîngiie pe şoim 
de cîteva ori, spunîndu-i apoi, cu gingăşie, în şoaptă: 

— Acum întoarce-te la... Radu! 

Şoimul zbură lin înapoi şi se aşeză cuminte pe braţul 
stăpînului său. Acesta îl mîngiie de asemenea şi-l sărută lung, 
drept mulţămită pentru isprava făcută; asta de ochii boierului 
Laţcu, căci sărutul lui era cu gîndul la mîna subţire şi albă care 
se plimbase asupra isteţei păsări. 

Tot timpul cît dură această scurtă şi neaşteptată întîmplare, 
inima lui Radu bătu mai puternic ca niciodată de cînd se ştia pe 
lume. Nici în cele mai aprige lupte n-o simţise zvicnindu-i astfel. 
Numai cei doi tineri pricepuseră că, în aceste două zboruri ale 
şoimului, se mai petrecuse şi altceva; boierul Laţcu, însă, era 


atit de bucuros că-şi uimise fata.. încît nu băgase de seamă 
nimic. 

— Ha, ha! rise el înveselit, ai văzut, fata tatii? Ei, cam tot 
aşa se petrece şi la vinătoare, numai că acolo şoimii noştri prind 
păsări, nu flori. Aşa! Şi acum, Radule, scoate cornul şi cheamă-i 
pe toţi, ca să pornim spre curtea măriei sale Dragoş-Vodă. Aş 
voi ca eu să ajung cel dintii, cantotdeauna, 


Cînd vînătorii se adunară gata de plecare, Dana pieri din 
cadrul ferestrei. Un răpăit mărunt de picioruşe repezi se auzi pe 
scările de lemn ce duceau de la cat înspre încăperile de jos; fata 
se ivi în cerdac, de unde coborî grabnic în curte şi alergă spre 
tatăl său, cuibărindu-i-se la piept. 

Bătrînul o strînse cu dragoste, o sărută pe frunte şi o 
mîngiie pe păr. Apoi, punînd mîna stîngă pe şa şi piciorul în 
scară, se aburcă pe spatele calului, care şi porni de îndată. 

— Să ne vedem sănătoşi, fata tatei! 

— Sărutăm dreapta, tăicuţă! Să veniţi sănătoşi... cu toţii! 

Ceata vinătorilor porni, avîndu-l în cap pe boierul Laţcu, 
care-şi înfipsese pintenii în burta calului, grăbindu-l şi mai tare. 
In coada convoiului rămăsese Radu, căruia i se păruse că şaua e 
prea largă şi întirziase cîteva clipe, s-o mai strîngă puţin în 
chingi. 

Apoi, fără să se ajute de miini, sări şi el în şa şi, pornind, se 
răsuci cu totul către cerdac, ridicînd dreapta, spre a-i răspunde 
domniţei Dana, care-şi flutura, în semn de bun rămas, mînuţa-i 
albă, ce părea o porumbiţă cuprinsa de nelinişte. 


Dar nici n-apucase Dragoş-Vodă să iasă bine în pridvorul 
măreţului său palat de la Cuha, spre a-l primi pe boierul Laţcu, 
că liniştea ce stăpinea văzduhul în acel ceas al dimineţii de 
toamnă fu turburată din depărtare de nişte strigăte pline de 
groază, ce se apropiau din ce în ce: 

— Tătarii!... Vin tătarii! 


Şi, pînă să se dumerească cei de faţă ce se întîmplase, trei 
români maramureşeni, cu straiele rupte şi afumate şi cu pletele 
în vînt, se năpustiră pe poarta larg deschisă. 

— Dar ce-i, oameni buni? îi întrebă Dragoş-Vodă, liniştiţi-vă 
şi grăiţi! 

— Măria ta, despre Siret au dat navală asupra noastră 
hoardele duşmane, ne-au spart casele, ne-au răsipit avu- 
tul, ...ne-au dat foc şi ne-au răpit femeile şi copiii. E prăpăd, 
măria ta, şi te rugăm de ajutorare, că noi singuri nu putem face 
faţă urgiei. 

Voievodul cobori grăbit în mijlocul vînătorilor, care, îndirjiţi, 
îi aşteptau cuvîntul. 

— Ziceţi că 
despre Siret au | 
năvălit? Nu este 7. 
pentru întiia oară 
cînd fac ei 
asemenea jafuri! 
Dar cată să fie 


— 


aci, la noi, 
pentru cea din 
urmă oară. 


Maiestatea sa 
Ludovic 
Angevinul al 
Ungariei şi măria 
sa Nicolae- 
Alexandru-Vodă 
Basarab de la 
Tara 
Românească au 
avut mult de 
furcă cu ei, pînă 
să-i pună cu 
botul pe labe. să 
pornim dară... 
să-i aflăm, să-i 
spargem şi să-i 
împrăştiem 
precum vîntul 


pulberea; şi să-i facem să nu mai calce ţinuturile noastre în vecii 
vecilor. lată, oameni buni, precum vedeţi, noi ne pregătiserăm 
de vinătoare! Vom lăsa, însă, fiarele pădurii în linişte şi ne vom 
îndrepta vînătoarea către fiarele cele cu două picioare care nu 
vădesc pic de omenie. Şi fi-va aceasta o vinătoare mai mare, 
mai grozavă şi cu mult mai de folos decit cea plănuită dintru 
început. Să se dea cai şi arme acestor oameni! Purcedeţi înapoi 
de unde aţi venit, ridicaţi-i pe toţi cei ce se pot bate şi aşteptaţi- 
ne... că va să mai stringem şi noi oaste... să-i răzbim şi să-i 
alungăm pe vrăjmaşi pentru totdeauna. 

Dar goana după duşmani ţinu mai mult decit se aşteptaseră 
oştenii maramureşeni. Căci ţipenie de cotropitor nu se ivise în 
calea lor. Urme de-ale jefuitorilor da, din belşug: case arse, 
gospodării risipite, foc şi pradă pretutindeni. Altminteri, se aflau 
numai oamenii locurilor, jeluindu-se şi arătîndu-le cu mîinile 
înnegrite de funinginea pirjolului încotro fugiseră prădătorii. 

Oastea lui Dragoş străbătuse pasul de hotar al Mara- 
mureşului şi, trecînd prin vad Bistriţa, aproape de izvoare, 
pătrunsese în ţara vecină şi ea călcată de aceiaşi vrăjmaşi. 

Din goana mare, în care venise pînă aci, Dragoş îşi struni 
calul şi începu să-l poarte la pas. Vederea acestor locuri noi îl 
fermecase cu totul. Privea plin de încîntare în faţă şi în juru-i şi 
nu se mai sătura. Munţii se înălţau semeţi; pe crestele lor, brazii 
falnici atingeau cu virful tremurător norii alburii ce pluteau pe 
cerul albastru aidoma unor trimbe uşoare de fum pe întinsul 
unei ape. La stînga, se auzea clipocind un izvor limpede, ce 
parcă te îmbia să descaleci şi să-ţi astîmperi setea în unda lui 
cum e cleştarul. Printre copacii pădurii erau risipiţi mesteceni, 
care spărgeau întunericul cu argintul coajei lor binecuviîntate, 
asemeni unor uriaşe lumînări de ceară albă. lar păsările se 
aşezau pe cîte o ramură, se legănau de citeva ori, şi apoi 
începeau să-şi reverse în cîntece tremurate focul bucuriei lor de 
viaţă. 

— Minunate locuri, spuse Dragoş cu încîntare în glas. Păcat 
că n-avem răgaz să ne oprim aci mai mult şi să ne îndestulăm 
de vederea lor. Dar la întoarcere... 

— Parcă soarele arde mai puternic şi aerul e ceva mai dulce 
ca pe la noi prin Maramureş! adause boierul Laţcu. 

— Toate-ţi desfată ochiul şi te simţi mai bine... îţi dă voioşie 
şi putere! grăi şi Sas, fiul voievodului. 


— Îmi făgăduiesc să mai trec pe aici! hotărî Dragoş. Sînt 
încredinţat că le voi duce dorul! Şi apoi, în aceste locuri de 
basm, nu se poate să nu mişune şi vînat din belşug. 

Şi cum localnicii abia puteau să le încropească o biată 
mămăligă de mei, maramureşenii, pînă să-şi arunce ghioagele şi 
să-şi destindă arcurile asupra vrăjmaşilor, fuseră nevoiţi să 
ţintească în vieţuitoarele pădurilor din Carpaţi, ca să-şi 
potolească foamea ce începuse a le da ghes. 

Era a treia zi de cînd rătăceau pe urmele duşmanilor, fără 
să dea ochii decît cu oamenii locurilor. 

În inima codrului, pe malurile Bistriţei, făcură nou popas. 
Crengile mai subţiri de la poalele unor paltini falnici se prefăcură 
îndată în jeratic; iar suliţele, în frigărui pentru căpriori, mistreți şi 
cocoşi de munte. 

Foamea se îmbină cu voia bună şi fu repede potolită. 

Aşteptară numai să treacă soarele de nămiezi şi porniră din 
nou. Dinaintea lor se întindea un podiş verde şi neted ca-n 
palmă, la a cărui margine se vedeau copacii altei păduri, ridicaţi 
de un stat de om. Caii, care pînă acum merseseră liniștiți, 
începură deodată să sforăie cu teamă şi să bată copita pe loc, 
parcă nemaivoind să înainteze. 

Dragoş-Vodă porunci oprire şi le grăi fiului său Sas, 
boierului Laţcu şi lui Radu, care-i erau în preajmă: 

— Semne bune, prieteni, caii au simţit ceva! 

Boierul Laţcu răspunse: 

— Or fi simţit cumva lupul? 

— Hm! zîmbi Dragoş. Mi-i că-s lupi din cei îmbrăcaţi în 
cojoace de oaie şi fug numai în două picioare... sau în şase! 

— Călări, adică? voi să arate că a înţeles Laţcu. 

— Mai aşa! grăi Dragoş. Apoi strigă: Radule! 

— Poruncă, măria ta! dădu răspuns Radu, venind degrabă 
lîngă voievod. Acesta zîmbi şi zise: 

— Boierul Laţcu dorise să-ţi arăţi iscusinţa la vinătoarea cu 
şoimi, dar aceasta nu s-a putut. Rămîne cu alt prilej. Dar domnia 
sa mi te-a mai lăudat că ştii a te bate cu două pale deodată. 

— A spus adevărul, mărite doamne! 

— De-i aşa, unde-ţi e a doua pală? 

— La şoldul din dreapta, măria ta. Le trag cruciş pe 
amiîndouă odată: pala dreaptă, cu stînga şi pe cea stingă, cu 
dreapta! 


— Aha! prinse a suride Dragoş. Cred că a sosit vremea să 
ne arăţi şi nouă acest minunat şi nepreţuit meşteşug al tău! 

— Sînt gata, măria ta! Acest lucru de iscusinţă l-am deprins 
din fragedă tinereţe de la un viteaz oştean din Ţara 
Românească, ce m-a învăţat a mînui spada. Că de ni se întîmplă 
cumva să pierdem în luptă un braţ, să ne putem bate la fel de 
bine cu celălalt. 

— Bună treabă! rise de astă dată Dragoş din plin. Şi acum, 
că s-au potolit şi caii, iată ce avem de făcut! Se vede bine că în 
faţa copacilor ce ni se arată în zare e forfotă de oaste. Fără 
îndoială că aceia sînt vrăjmaşii cotropitori care aşteaptă să ne 
prindă la strimtoare şi să ne căsăpească. Nu ştiu cîţi sînt, dar 
prea mulţi nu pot fi, cunosc aceasta din alte ciocniri cu ei! Ştiu 
de ce sînteţi în stare. Dinspre partea vitejiei voastre n-am nici o 
grijă. dar, ca izbinda să fie şi mai repede de partea noastră, aş 
vrea să vă dau un sfat! 

Şi voievodul le spuse celor din jurul său ce avea de spus, 
cerîndu-le acestora ca, la rîndul lor, să le aducă la cunoştinţă şi 
celorlalţi oşteni. 

Apoi Dragoş ridică dreapta şi strigă cu-mbărbătare: 

— După mine şi nu vă lăsaţi! 

Călăreţii strînseră caii în pinteni şi porniră în galop spre 
pădurea ce se vedea la capătul cîmpiei. Covorul de iarbă verde 
scădea văzînd cu ochii. Oamenii puteau zări acum limpede 
stejarii falnici şi chiar frunzele răsucite de toamnă, cu ghindele 
uscate sau dezghiocate. 

Dar cînd se aflară numai la citeva prăjini de pădure, ca la 
un semn tainic, ca şi cum s-ar fi înspăimîntat brusc de acei care- 
i aşteptau în faţa copacilor sau ascunşi printre ei, călăraşii 
români strînseră amarnic friiele, smucind zăbalele şi deodată 
făcură calea-ntoarsă. 

Şi îndată auziră în spatele lor o poruncă în grai străin, 
strigată cu mare străşnicie: 

— După ei, după ei, şi unul să nu scape! 

Îndată pămîntul începu să duduie sub copitele vrăjmaşe. 
Goana începu cu o furie nemaipomenită. Oştenii lui Dragoş 
fugeau de mama focului, iar duşmanii după ei, gata-gata să-i 
ajungă. Dar iată că — la jumătatea cîmpiei dintre păduri — 
călăraşii fugari se rupseră în două cete: cea dintii cu Dragoş şi 


fiul său Sas, iar cealaltă avîndu-i în frunte pe boierul Laţcu şi 
Radu. 

Călăreţii se depărtau iute unii de alţii, însă toţi cu ochii ţintă 
înapoi. Duşmanii, în goana lor nebună, cu gîndul să-i lovească 
din plin, înaintară ca din praştie în gol; abia putură să oprească, 
neştiind încotro s-o apuce; dar, pînă să se dumerească ce s-a 
petrecut, se văzură cu groază înconjurați de cele două cete, 
care se năpustiră asupra lor cu spadele scoase. 

Bătălia fu groaznică. Ridicîndu-şi calul în două picioare, 
Dragoş fulgera în dreapta şi-n stînga, făcînd prăpăd, şi nici o 
lovitură nu-şi greşea ţinta. 

Voievodul Sas şi boierul Laţcu de asemenea îşi făceau 
cărări printre vrăjmaşi, secerîndu-i cu sete. 

Cînd, deodată, Dragoş rămase cu spada ridicată, încetînd 
să mai lovească, pentru o clipă numai; şi izbucni într-un hohot 
de ris, care răsună ca un clopot în aerul limpede al zilei de 
toamnă. _ 

Îl văzuse pe Radu la lucru şi nu se mai putuse stăpiîni. Într- 
adevăr, că şi aveai de ce ride; boierul Laţcu nu-l lăudase pe 
Radu degeaba. Era ceva de-a dreptul uimitor să-l vezi pe tînărul 
oştean ţinîndu-şi calul strîns între genunchi şi ridicînd şi lăsînd 
cu o iuţeală de fulger amîndouă spadele deodată pe grumaijii 
acelora ce i se iveau în cale şi care nu se mai ridicau de jos în 
vecii vecilor. 

Dar iată că un tînăr tătar, ce părea a fi o căpetenie, se 
năpusti cu o furie nemaipomenită asupra boierului Laţcu, 
Acesta, voind să se ferească, se răsuci atit de tare în şa, încît 
veni peste cap. 

Atunci, armăsarul său Trăsnet, vestit pentru fumuseţea şi 
puterea lui, se ridică în două picioare, nechezind zăpăcit. 
Duşmanul îi prinse repede frîul şi porni în goană cu el. 

Pe dată, zece oşteni, în cap cu Radu, făcură roată în jurul lui 
Laţcu, care se ridică gemînd şi înjurînd furios. 

— la calul meu, stăpine, şi trage-te în poieniţa asta la 
adăpost! îi strigă Radu. Eu mă descung mai uşor. 


Îndată după sfîrşitul luptei, Dragoş veni să-l cerceteze pe 
sfetnicul şi prietenul său. Laţcu era cu ochii în lacrimi şi se căina 
ca o babă. 


— Dar ce-i, boier Laţcule? Plîngi, oare, sau am vedenii?! Nu 
te-am văzut în starea aceasta niciodată! 

— Măria ta, oftă Laţcu din adîncul sufletului, mie mi se 
trage moartea de la calul ăsta. Aşa cal nu se găseşte în tot 
Ardealul. Frumos şi puternic, negru corb, cu stea albă în frunte 
şi pintenog la picioarele din faţă. Crescut de mine de mic şi 
învăţat de Radu... Of, of, of, mai bine mă prindeau pe mine 
duşmanii decit pe el! Ce mă fac acuma fără Trăsnet al meu? 


Puțini vrăjmaşi scăpară cu fuga. 

Cînd liniştea se aşternu peste cîmpia însîngerată, ca din 
pămînt se iviră oamenii locurilor şi se aruncară la picioarele 
acelora ce-i scăpaseră de neînduplecaţii cotropitori. 

Cel ce se arăta a fi starostele lor grăi cu lacrimi de bucurie 
către Dragoş, pe care-l simţise căpetenia oastei: 

— Luminate stăpîne, după datină s-ar fi cuvenit a ne 
înfăţişa mariei tale cu piine şi sare. Sare se mai găseşte, dar 
pîinea de-amar de vreme am înlocuit-o cu mămăligă de mei. 
lartă-ne dar, şi primeşte numai prinosul recunoştinţei noastre. 
Să trăieşti, mărite doamne, întru mulţi şi mulţi ani şi oştenii 
măriei tale, de asemenea. 

Dragoş, care se odihnea rezemat de un paltin înalt şi 
rămuros, îi grăi, zimbind: 

— Oameni buni, lupta ce-am dat-o a fost aprigă şi 
sîngeroasă. Nu mi-i ruşine a spune că sîntem istoviţi. După cum 
vedeţi, au pierit mulţi vrăjmaşi, dar au căzut şi dintre ai noştri. 
Rugămintea mea este acum aceasta: adunaţi-vă toţi cîţi sînteţi 
şi-ngropaţi-i pe cei morţi... Tătarii, într-o gorgană, cît îi va 
cuprinde, iar românii, în gropi... Şi nu uitaţi, spre a-i deosebi, să 
bateţi cîte o cruce făcută din crengi de copac la căpătiiul 


fiecăruia, şi apoi om mai sta de vorbă! 
x 


În spatele pădurii, unde se adăpostiseră duşmanii înainte 
de luptă, se afla un sat mare, după care venea un orăşel ridicat 
pe un loc întins, ce parcă nu se mai sfîrşea. 

— Cum se numeşte această frumoasă aşezare? întrebă 
Dragoş pe oamenii care-l întîmpinaseră. 

— După felul locului i s-a zis Cîmpulung, măria ta, că 
precum se vede, e într-adevăr a întindere lungă, ce nu mai pare 
a se sfirşi. Aci locuia boierul Bale, cneazul acestui ţinut. 


— Locuia ziseşi? Şi acum de ce nu mai locuieşte? A fugit 
cumva de teama cotropitorilor? 

— Ba nu, doamne, că nu se află român care să fugă din faţa 
primejdiei, dar a fost răpit acum cinci zile şi dus de tătari... spre 
răscumpărare, după obiceiul lor păcătos! 

— Şi ceilalţi juzi şi cnezi ai voştri? 

— Vor fi luptînd şi ei în alte părţi de ţară cu pustiitorii. Că 
tătarii, preamărite doamne, năvălesc odată în mai multe părţi şi 
cete... şi fac prăpăd în mai multe locuri în acelaşi timp! 

— lată ce înseamnă a sta răsipiţi unii de alţii... De-aţi fi toţi 
laolaltă să-i înfruntaţi, altfel s-ar petrece lucrurile. Dar aşa, 
vrăjmaşul vă ia pe fiecare în parte şi vă căsăpeşte şi vă pradă 
cum îi e voia! 

Starostele dădu din cap în semn de neputinţă. Oamenii din 
jurul său îl îmboldeau a mai grăi ceva: 

— Hai, moş Nicoară, spune, spune-i măriei sale păsul nostru 
cel mare! 

Bătrînul privi în ochii lui Dragoş-Vodă, necutezînd a vorbi, 
deşi părea frămîntat de o mare grijă. 

— Ei, moş Nicoară, c-aşa parcă auzii că te cheamă, ce te- 
ndeamnă soţii dumitule a-mi mai spune? 

— Mărite stăpîne. O groaznică nenorocire s-a abătut de mai 
bine de-un an asupra acestui ţinut mănos şi plin de frumuseţe al 
nostru! 

— Aşa-i, aşa-i! întăriră oamenii cuvîntul bătrînului. 

— Te-ascult, grăieşte dar! 

— Doamne, nu mai putem trăi liniştiţi din pricina unui 
zimbru înfiorător, care ne calcă semănăturile, ne zdrobeşte 
orătăniile şi pe noi chiar, ne ia în coarne caii, şi vitele, şi oile ce 
ies la păşune şi trăim cu frica în sîn de răul lui. 

— Aşa, şi? îl întrebă Dragoş. 

— Şi oamenii noştri te roagă în genunchi, slăvite doamne, 
ca, aşa după cum ne-ai scăpat de urgia tătărească, să ne 
izbăveşti şi de urgia acestei fioroase fiare, care ne face traiul 
amar şi de nesuferit. 

— Dară juzii şi cnezii voştri nu-s vinători? Ei nu ştiu şi nu 
suferă din pricina acestui zimbru? 

— Ba s-au strîns mai mulţi laolaltă ca să-l vineze. Şi boierul 
nostru Bale, cel răpit deunăzi de tătari, şi boierul Mirislău din 
ţinutul Vrancei şi boierul Cantemir de la Trotuş; dar zimbrul 


parcă scoate foc pe nări, s-a năpustit cu coarnele-i de fier în 
burta calului lui Mirislău, l-a ridicat cu uşurinţă ca pe un sac cu 
tăriţe şi a dat cu el de pămînt, călcîndu-l apoi în copite. La 
asemenea nemaipomenită faptă, toţi vinătorii s-au risipit care 
încotro, ca puii de potîrniche. 

— Nu s-ar putea spune că au dovedit prea mare în- 
drăzneală! rise Dragoş împreună cu tovarăşii săi. După care 
adaogă: Pesemne că vînătorilor voştri le plac mai mult iepuri şi 
căprioare; la zimbri şi mistreți nu se prea îndeamnă! 

— Ba nu, doamne, cată să-şi apere semenii moş Nicoară. 
Nu, că vă putem arăta mulţi colţi de mistreţ şi multe coarne de 
cerb, dar acest nemaipomenit zimbru e mare cit trei bivoli la un 
loc... Şi de-ar fi fost zimbroaică, mai du-te vino, poate i-am mai fi 
venit şi noi de hac, dar vezi că e taur... 

Oamenii riseră înveseliţi. Dragoş veni mai aproape de moş 
Nicoară, îi puse dreapta pe umăr a miîngiere şi-i spuse molcom: 

— Să cercăm, moşule, cum spuseşi dumneata odinioară, a-i 
veni de hac acestui zimbru fioros. Cînd îi este obiceiul să vă 
calce lanurile, pe unde trece...unde se adapă... unde se 
adăposteşte? Astea să mi le spui şi-apoi ce-o mai fi om vedea! 

— Măria ta, zimbrul vine o dată cu revărsatul zorilor să se 
adape devale, la rîul aista, care curge prin faţa noastră. Apoi 
începe să-şi facă de cap! 

— Aşa dară, va să-l aşteptăm miine dis-de-dimineaţă prin 
aceste părţi, că ziua de astăzi e pe sfirşite. 

— Aşa, mărite doamne! 

— Aşa să fie, moş Nicoară! Du-te şi vesteşte-i pe toţi firtaţii 
dumitale ca miine, la al treilea cîntat al cocoşilor, să fie gata cu 
furci, coase, hiîrleţe şi securi, spre a-i aţine calea zimbrului şi a-l 
goni înspre mine, dincotro va venta 


Voievodul Dragoş se frămîntă în aşternut toată noaptea. 
Dormi somn iepuresc, cu grijă. Ştia că tovarăşii săi nu l-ar fi 
trezit din somn după lupta din ajun, lăsîndu-l pe zimbru în plata 
Domnului. Dar el le făgăduise oamenilor de la Cîmpulung şi n-ar 
fi vrut să le înşele nădejdea şi să le zdruncine încrederea în 
vorbele sale. 

Era de mult treaz de-a binelea; se sculă înaintea tuturor. De 
altminteri nu l-ar fi mai lăsat liniştit nici scîncetele şi 


chelălăiturile cîinilor care nu mai aveau astimpăr şi abia mai 
puteau fi ţinuţi în lanţ. 

leşi în curte. Era o dimineaţă răcoroasă de toamnă. Un fior 
îi scutură trupul vînjos. 

Incepu să vorbească cu ciinii din ţarcuri, spre a-i mai linişti. 
Dar, la vorba lui, săriră în picioare toţi oamenii care dormiseră în 
acea casă prietenoasă şi-l înconjurară de îndată. 

— Sunaţi cornul... să se stringă toţi! Scoateţi caii din 
grajduri şi daţi drumul cîinilor! porunci Dragoş. 

Indată spintecă văzduhul încă întunecat un sunet prelung şi 
tremurat de corn, care stărui în aerul răcoros cîteva clipe. Caii 
se auziră tropăind şi strănutînd; cîinii se împrăştiară în ogradă 
cu lătrături scurte şi începură zbenguiala. 

La picioarele lui Dragoş-Vodă se rostogoli deodată, cu 
scîncituri de bucurie, o blana neagră, pătată cu alb, care începu 
să bată pămîntul repede, cu o coadă stufoasă. 

Domnul întinse mîna s-o mîngiie şi strigă: 

— Sus, Molda, sus, fetiţa tatii! Astăzi o s-avem de lucru din 
greu! 

Căţeaua se ridică, întinse capul şi primi mîngiierea cu ochii 
închişi, scheunînd fericită. 

Şi în cele cîteva clipe, cît ţinu mîngiierea, Dragoş îşi aminti 
cu duioşie ce tovarăş nepreţuit de vinătoare îi fusese Molda de-a 
lungul ultimilor ani. 

Se văzu la cea din urmă vinătoare. Săgetase un mistreţ, 
care totuşi nu căzuse şi venea năprasnic spre el, grohăind 
înspăimîntător, gata să-l răpună. Dragoş se pregătea să-l 
înfrunte cu faimoasa lui ghioagă ghintuită, cînd se petrecu un 
fapt neaşteptat. Ca azvinlită din arc sări Molda înaintea 
mistreţului descumpănit şi-l apucă cu nădejde de rit, înfigindu-şi 
colţii-i ascuţiţi şi rămînind agăţată de botul lui. Fiara se 
cutremură, se scutură, voind să-şi arunce povara, grohăi 
înfiorată de durere, dar zadarnic, căţeaua parcă era lipită. 

Dragoş se găsea acum în mare încurcătură; nu putea să 
dea cu ghioaga, de teamă să n-o lovească pe Molda. Işi trase 
repede o săgeată din tolbă, întinse arcul şi mistrețul se prăbuşi. 

— Hai, Molda, hai! îi grăi Dragoş cu blindeţe. 

Căţeaua, plină de înţelegere, linse mîna stăpiînului drag, şi 
se îndepărtă cuminte, fugind către ceilalţi cîini, care tocmai erau 
scoşi din curte, în poiana vecină. 


Dar, o dată cu ţăranii cîmpulungeni, iată că se iviră şi cei 
din ţinuturile Vrancei şi al Trotuşului, în frunte cu juzii şi cnezii 
lor, care se grăbiseră a-l cunoaşte pe straşnicul bărbat ce 
zdrobise şi alungase cotropitorii şi se pregătea acum să-nfrunte 
zimbrul, care nu putuse fi răpus de nimeni. 

O mare uimire era zugrăvită pe feţele lor bărboase, dar 
cînd văzură statura falnică a bărbatului mindru, ce le ieşise 
zimbind în întîmpinare, clătinară din cap, în semn că totuşi 
acesta ar putea face şi o asemenea minune. 

— Măria-ta — grăi cneazul Mirislău — noi am venit a-ţi face 
rugarea să nu cutezi a da ochii cu năprasnicul zimbru, care 
sîntem încredinţaţi că-i o necruțătoare fiară de diavol zămislită! 

— Precum se vede v-a înspăimiîntat foarte! rise Dragoş. 

— Era şi firesc! Zic că veniserăm cu acest gînd, dar 
văzîndu-te pe măria ta că eşti cu adevărat cruce de voinic, şi că 
te poartă şi un cal cum altul noi n-am văzut încă, socot că n-ar fi 
peste putinţă să ai izbîndă! îşi isprăvi cneazul cuvintul. 

Voievodul Dragoş zimbi pe sub lunga-i mustață neagră şi 
zise în doi peri; 

— Spusu-mi-ai aceste vorbe de-mbărbătare numai aşa, de 
florile mărului, jupîne, spre a-mi face coraj, sau crezi într-adevăr 
că aş putea răpune fiara? 

Atunci se auziră mai multe glasuri: 

— Ba, doamne, sîntem încredinţaţi pe deplin că încercarea 
măriei tale cu izbîndă va fi încununată! 

Erau ceilalţi veniţi să-l vadă pe Dragoş. 

Dar iată că vorba lor fu întreruptă de către moş Nicoară, 
care sosi năpristan, proţăpindu-se în faţa voievodului din 
Maramureş: 

— Măria ta, e timpul de plecare! Nu peste multă vreme se 
arată zimbrul la apă. Haidam! 

— Să mergem, moş Nicoară! încuviinţă Dragoş. 

Ajunseră pe pajiştea verde, prin care curgea repede, ca 
orice apă de munte, un rîu limpede de i se vedeau pe fund 
pietrele albe şi puii argintii de păstrăvi jucîndu-se în adîncime. 

— înconjurați pajiştea şi ascundeţi-vă printre copaci... să nu 
vă zărească dihania, le spuse Dragoş. Şi fiţi gata pentru orice 
împrejurare. Noi ne aţinem aci, către locul unde spune moş 
Nicoară că se adapă fiara. Ce şi cum va fi nu putem şti dinainte, 
că nu-i cunoaştem apucăturile! 


Întunericul se destrămase bine. Zăbranicul nopţii se 
ridicase pe nesimţite şi o lumină roşiatică se revărsase peste 
întreaga poiană. 

Atunci dudui din depărtare tropăitul fiarei care îngrozise un 
ţinut întreg. Ai fi zis că se rostogolesc tunete din nori. În poiană 
nu se vedea nimic Parcă era pustie. 

Zimbrul se ivi dinspre miazănoapte, dar deodată se opri din 
mersu-i repede şi începu să sforăie şi să adulmece pe nările-i 
mari şi tremurătoare. 

Cfnd îl văzu, măcar că era departe, voievodul Dragoş 
scoase un uşor şuierat de adîncă uimire. Într-adevăr, că o astfel 
de fiară măreaţă nu mai văzuse în toată viaţa lui de vînător. Nu 
minţise moş Nicoară cînd spusese că e cit trei bivoli la un loc. O 
namilă... un bou uriaş ca din basme, cu o coamă stufoasă, cu 
coarne mari şi răsucite înainte, gata parcă a te străpunge; cu o 
coadă groasă cit zece funii împletite la un loc şi cu un smoc de 
păr asemenea celui din coamă. Capul, cît un butoi de mare, iar 
picioarele, vînjoase şi sfirşite în nişte copite puternice, care 
lăsau urme adînci pe pămîntul călcat. 

Zimbrul se opri puţin neliniştit în mijlocul poienii; adulmecă 
din nou şi-şi roti capul cu grijă. Holbă ochii-i mari şi roşietici, cu 
gene lungi, castanii, şi dădu un muget înfiorător, la care-i 
răspunseră trei ecouri, de clocotiră văile. Apoi voi s-o pornească 
înapoi, dar în aceeaşi clipă haita de cîini îi ieşi în spate, o dată 
cu viteaza Molda şi cu Dragoş, care se depărtase de soţii săi ca 
la două sulițe. 

Molda se aruncă asupra copitei de dinapoi a zimbrului şi-şi 
înfipse colţii-i ascuţiţi ca nişte cuţitaşe în glezna lui. Fiara 
înfuriată mugi din nou şi porni năvalnic către Dragoş, care-i era 
cel mai aproape, să-l prăpădească. Dar voinicul îşi înfipse 
pintenii în burta calului, care se ridică dintr-o dată uriaş în două 
picioare, înălţindu-l pe Dragoş, asemenea zimbrului. Falnicul 
vînător ridică ghioaga de fier ghintuită, grea ca un mai, şi-l pocni 
cu sete pe zimbru drept între coarne. 

Acesta se opri, căzind pentru o clipă pe picioarele de 
dinapoi. Dar ca fulgerul se ridică, se întoarse şi porni în goană, 
căutînd scăpare către apa unde obişnuia să se adape. 

Molda, săgeată după el, îl ajunse şi voi să i se agate de 
picioare. Zimbrul, întăritat la culme, se opri, se răsuci, o luă în 


coarne şi-o azvirli în rîu. Apoi se aruncă şi el în apa pe care o 
trecu uşor dintr-un singur salt. 

— Molda, fetiţa tatii! strigă Dragoş, înfuriat mai rău decit 
fiara pe care o urmărea. Aveţi grijă de căţea! ţipă el şi porni în 
goană, trecînd rîul. 

Calul său îl dusese ca vintul după fioroasa vietate. 

— Acum să te văd, Roibule, fratele meu! strigă îndrăzneţul 
vînător, şi-l bătu cu palma pe git. Calul porni într-un galop 
nebun, o luă prin stînga zimbrului, se apropie de el, iar călăreţul 
îl lovi cu ghioaga năprasnic scurt şi îndesat în ceafă, de două ori. 
Zimbrul căzu din nou pe picioarele de dinapoi. Dragoş îi ieşi în 
faţă şi-l pocni din nou în frunte şi peste ochii roşii, bulbucaţi de 
furie. De astă dată fiara se prăvăli, dînd un muget înfiorător, aşa 
cum viteazul vînător nu mai auzise pînă atunci. 

Sări de pe cal, îşi trase pala de la briu, o prinse cu 
amîndouă mîinile şi, ţintuidu-i ceafa, îi despică gitul pe jumătate. 

In clipa următoare îi sosiră şi tovarăşii de vinătoare în cap 
cu cnezii ținuturilor ce priveau înfioraţi, fără să le vină totuşi a 
crede nemaipomenita vitejie a faptei. 

— Tăiaţi-i capul de tot şi aduceţi-l cu voi! Restul, la frigare. 
Molda? 

Veni Radu cu ea în braţe, plîngind ca un copil. 

— Măria ta, a fost greu lovită de fiara năprasnică, n-a mai 
avut putere să-noate pînă la mal şi s-a înecat în rîu. 

Dragoş se-ncruntă, o mîngiie pe capul neînsufleţit şi îşi 
scrişni dinţii, spre a-şi împiedica lacrimile să-i vină în ochi. Oftă 
adînc şi şopti cu mare durere: 

— Cel mai bun, cel mai drag şi cel mai credincios prieten al 


meu. 
ps 


Oştenii tăiară capul zimbrului de tot; apoi îl puseră în sulițe 
şi-l purtară pe sus cu mare greutate, spre a-l vedea toată 
suflarea şi a se linişti pentru totdeauna. 

Cînd suliţaşii se opriră în cele din urmă în faţa lui Dragoş, 
voievodul grăi: 

— Satul acesta al oamenilor care m-au oprit, cerîndu-mi să-i 
scap de năprasnicul bour, să se numească Boureni. 

— Aşa sa fie în veci de veci! spuseră oamenii, zvîrlindu-şi 
căciulile în sus cu mare bucurie. 


Atunci cneazul Mirislău făcu un pas înainte şi, plecîndu-se 
cu adînc respect, vorbi: 

— Ingăduie-ne şi nouă, doamne, să ne rostim cu evlavie şi 
dragoste o dorinţă! 

— O ascultăm, cinstite boierule! 

— lacă, măria ta, care este: văii acesteia dintre Siret şi rîul 
Moldova să i se zică de aci înainte „Cîmpul lui Dragoş”, spre 
aducere-aminte a măreţei fapte de vitejie a luminăţiei tale! 

Zimbind cu plăcere, voievodul se înclină în semn de în- 
cuviinţare, iar toţi cei de faţă izbucniră în urale şi strigăte: 

— Aşa să fie în veci de veci! 

Asemenea însufleţire cinstită, de nimeni poruncită, nu mai 
văzuse voievodul din Maramureş în viaţa sa. Ridică mîna, spre 
a-i potoli şi spuse: 

— Pregătiţi în luminişul de acolo cele de trebuinţă pentru a 
frige bourul şi alte vinaturi. Daţi cep poloboacelor cu vin şi 
umpleţi bărdacele, spre a cinsti cum se cuvine cele două mari 
izbînzi ale noastre. Voi veni şi eu cu tovarăşii mei, după ce vom 
da înapoi pămîntului pe cel mai bun, credincios şi iubit tovarăş 
al meu de vinătoare. Vroiesc eu însumi să arunc cel dintii pumn 
de țarină în groapa ce. 9, săpa la rădăcina acestui 

„OB m id, 


green, 


Spre zări de ţară nouă 


upă ospăţul vinătoresc de la marginea cîmpului cei purta 

acum numele, lîngă apa Moldovei, cnezii ținuturilor se 

înfăţişară lui Dragoş, şi cel mai vîrstnic dintre ei — boierul 
Cantemir — grăi cu multă dragoste şi căldură în glas: 

— Mărite doamne şi cinstită adunare, măcar că semenii mei 
m-au ales să ridic cuvîntul, eu la vorbă nu mă prea pricep. Mai 
uşure mi-e a mînui spada! 

— Totuşi, cinstite boierule Cantemir, îl întrerupse Dragoş, 
zimbind subţire, dacă domnia-ta te pricepi a învirti pala asemeni 
cuvîntului, precum ne-ai dat dovadă, să ştii că eşti de toată 
lauda! 


— V-aduc mulţămită pentru bunăvoința ce-mi arătaţi şi mai 
vîrtos recunoştinţă din partea oamenilor de baştină ai acestor 
frumoase ţinuturi, pentru vitejeştile fapte ale măriei tale şi ale 
oamenilor, în fruntea cărora te afli, stăpîne! Şi spre a nu lungi 
prea mult vorba, că lucru fără de folos este, te rugăm, mărite 
doamne, noi, eu, toţi ai noştri, să rămii aci pentru totdeauna, să 
ne fii voievod şi drept judecător tuturor şi să ne aperi ţara şi mai 
departe de cotropirea vrăjmaşilor. 

Un murmur de încuviinţare se ridică din mulţimea care 
izbucni în urale de se cutremură văzduhul. 

— Uraaa, uraaa, trăiască Dragoş-Vodă, uraaa... ! 

Dragoş ridică dreapta, cerînd tăcere, spre a putea răs- 
punde: 

— Dar eu sînt voievod de Maramureş, ţinutul dinspre soare- 
apune şi miazănoapte de această ţară! 

— Doamne, să nu te superi — vorbi din nou Cantemir — 
cunoaştem aceasta prea bine, numai că Maramureşul nu-i nici a 
zecea parte din pămîntul ce noi ţi-l punem la picioare ca să-l 
stăpîneşti şi să-l ocîrmuieşti cu marea vitejie, înţelepciune şi 
vrednicie ce le-ai arătat. Şi acolo îl poţi lăsa pe fiul măriei tale, 
Sas Vodă, sau pe altul din ţara Ardealului, c-or fi destui dornici 
de această aleasă cinste! 

După care, zîimbind, bătrînul boier adaogă: 

— Şi apoi, slăvite doamne, locuri frumoase şi pline de 
negrăit farmec ca ale noastre, cu ape limpezi, cu văi adinci şi 
răcoroase, cu munţi fără genuni, cu pajişti verzi, cu cîmpii 
mănoase, cu păduri umbroase şi vînat din belşug, cu toate 
aceste minunate daruri aruncate aci cu nemiluita de Dumnezeu 
la un loc, cu greu să se găsească în alte părţi ale lumii! Aşa că 
întru mulţi ani să trăieşti şi să domneşti, măria ta! 

Şi întorcîndu-se către mulţimea de norod ce aştepta 
cuvîntul de încuviinţare al domnului, ridică braţul în sus şi 
văzduhul clocoti din nou de strigăte puternice. 

— Intru mulţi ani să domneşti, măria ta! Trăiască Dragoş- 
Vodă! Uraaa...! 

Voievodul îşi scoase de pe cap cuşma de samur cu pană 
verde, îşi netezi pletele-i negre corb, oftă din adînc şi spuse, 
înfiorat de o dulce bucurie: 


— Vă doresc din toată căldura inimii mele să trăiţi şi voi, 
dragii mei, şi să mă ajutaţi cu nădejde din toate puterile la 
greaua sarcină ce mi-aţi pus-o astăzi pe umeri! 

x 


În dimineaţa aceea de toamnă întîrziată, măria sa Dragoş- 
Vodă cobori în încăperea cea mare a casei sale, puţin cam 
îngîndurat. 

Laţcu îl aştepta de multă vreme răbdător, dar parcă puţin 
îngrijorat că vodă trimisese după el aşa de dimineaţă. 

— Să trăieşti, măria ta! îl întîmipnă el cu grabă, înainte ca 
Dragoş să fi închis uşa. 

— Bună dimineaţa, boier Laţcule! şi, văzînd că bătrinul îi 
cată întrebător în ochi, adaogă: lată de ce te-am sculat cu 
noaptea-n cap. Cată ca astăzi chiar să purcedem la o treabă pe 
care era bine s-o facem mai de mult! 

— Care, măria ta? 

— Să ne aducem din Maramureş aci, cît mai degrabă, pe 
toţi ai noştri şi agoniseala noastră. Casele pot rămîne sănătoase 
— zimbi vodă — dar ce-i în ele se cade a se afla aci, în ţara 
nouă, cît mai curînd. Vremea e încă frumoasă, într-adevăr, dar 
de la o zi la alta se poate strica. Vor începe ploile de toamnă, 
vuiturile, şi apoi ninsoarea. 

Aşa că, boier Laţcule, fii bun, rogu-te, şi grijeşte domnia-ta, 
de aducerea alor noştri şi a celorlalte chiar astăzi! 

— Am înţeles, slăvite stăpine! Ascult şi mă supun! 

— Către prînz, te aştept sambaa veşti de ce ai făcut! 


În urma poruncii boierului Laţcu, Radu Bradu şi Costea, 
însoţiţi de două pilcuri de călăraşi, făceau calea-ntoarsă spre 
Maramureş, plini de voioşie. 

— Bine de tine, Radule — spuse Costea, zimbind cu înţeles, 
că-i aduci casa boierului Laţcu! 

— Cum aşa, că nu prea înţeleg?! 

— Păi eu am marea cinste de a o-nsoţi pe doamna lui 
Dragoş-Vodă şi de a-i purta de grijă pe drum, pe cînd tu... ai 
marea bucurie de a-i ţine de urit domniţei Dana! 

— Ce folos, frate Costeo?! O bucurie trecătoare! Am s-o- 
nsoţesc pe drum o zi, două... şi apoi? Insemnat lucru este cine o 
va însoţi toată viaţa! Cine ştie cine-i e hărăzit? Dar mai bine să 


vorbim despre altceva! 
x 


La întoarcerea în ţara de la Siret călătorii avură parte de o 
zi posomorită. Vremea se stricase dintr-o dată. Vintul începuse 
să bată cu asprime dinspre miazănoapte, alungind norii 
plumburii, fără să-i risipească. 

Cu toată vremea rea, se hotărise plecarea, de teamă ca au 
cumva să se-nrăutiţească şi mai tare. 

În faţa convoiului mergeau călări şase oşteni voinici. După 
ei, trei căruţe pline cu virf, în care se aflau lucrurile boierului 
Laţcu. 

În urma lor venea rădvanul domniţei Dana, tras de doi cai 
albi, puternici, plini de neastîmpăr. În dreapta rădvanului, lîngă 
fereastra deschisă, călărea Radu Bradu, căutînd să-şi strunească 
din timp în timp armăsarul care-şi lua avînt, neobişnuit cu 
mersul domol al trăsurii. 

În al doilea convoi, ce venea la o depărtare de vreo sută de 
paşi, se afla avutul lui Dragoş-Vodă şi doamna acestuia, însoţită 
de Costea şi slujitorii de casă. 

Se înserase şi la cea dintii aşezare omenească mai arătoasă 
se hotărise popas pentru masă şi odihnă, cînd fulgere scurte, ca 
nişte săgeți de foc frînte, spintecară cerul întunecat. Peste 
cîtăva vreme bubuituri îndepărtate turburară liniştea ce se 
lăsase peste locuri. De sus se auzi un freamăt uşor ce vestea 
ploaia; şi deodată se porni o răpăială, de parcă s-ar fi auzit o 
sută de tobe laolaltă. Şi picături mari şi grele se revărsară 
asupra pămîntului, căzînd în băşici plesnitoare. 

Caii zvicniră înfioraţi de apa ce-i pişcă şi porniră mai cu 
nădejde. Apoi începură să-şi scuture coamele, voind parcă să 
înlăture umezeala ce le venise pe neaşteptate! 

— Grozavă ploaie! spuse Dana, scoţind o clipă capul pe 
fereastră şi retrăgîndu-l repede. 

—  Domniţă Dana, îndrăzni Radu, e bine să închizi 
ferăstruica pînă trece ploaia. Prea vine năvalnic şi s-ar putea să 
te ude! 

— Şi apoi, ce? se alintă fata. 

— Boierul Laţcu mi te-a dat în straşnică pază şi doresc să 
nu ţi se întîmple nici o neplăcere. 

Radu nu mai auzi zgomotul făcut de fereastra închisă, căci, 
chiar în aceeaşi clipă, un trăsnet năprasnic căzu la zece paşi de 
rădvan pe un brad înalt, ce înfrunta cerul. Lumina orbitoare şi 
bubuitul groaznic le luă tuturor, pentru o clipă, văzul şi auzul. 


Calul lui Radu, strîns aprig între genunchii călăreţului, se 
opri brusc şi-ţi puse capul în piept încordat, aşteptind parcă o 
nouă dezlănţuire a firii. 

Dar caii de la rădvan, înspăimiîntaţi la culme, se ridicară 
amindoi deodată în două picioare cu oişte cu tot şi apoi se 
avintară în întunericul drumului, cătînd să scape de bradul care, 
cuprins de flăcări, ardea ca o torţă uriaşă. 

Radu lăsă friul moale, îşi înfipse pintenii în burta catului şi-l 
îndemnă; 

— Hai, Fulger... după ei! 

Calul sforăi supus, îmbucurat că se simte călărit de un 
stăpîn de nădejde şi porni cu aşa iuţeală, de vuia aerul în jurul 
său. 

Rădvanul se-ndepărtase binişor. Cu toate umbrele înserării, 
ochii ageri ai lui Radu îl vedeau totuşi şi-l urmăreau. Işi îndemnă 
calul cu desnădejde: 

— Hai, Fulger, fratele meu, că de nu i-o luăm înainte, e 
prăpăd! 

Calul, înţelegînd parcă desperarea stăpiînului, se încordă din 
răsputeri şi ţişni săgeată, se apropie de rădvan nechezind, trecu 
de el şi, ca şi cum călăreţul i-ar fi spus ce are în gînd, porni să 
alerge alături de ceilalţi cai. 

Radu, într-o frîintură de clipă, văzu cu groază că pe capra 
rădvanului nu mai e nimeni. Mînătorul căzuse cine ştie unde. 

Atunci, cu o iuţeala nemaipomenită, tînărul oştean îşi 
desprinse picioarele din scări, se ridică în genunchi pe şa şi se 
aruncă pe spatele celor doi cai, prinzind hăţurile şi trăgîndu-le 
cu îndiîrjire, într-un strigat îngrozitor, de clocotiră văile: 

— Ho, zmeilor, ptruuu, voinicilor! 

Caii se proptiră în pămînt cu picioarele de dinainte, de 
parcă s-ar fi aflat pe un gheţuş, şi se opriră loviți în spate de 
rădvan. 

Radu sări jos şi deschise în grabă uşa. Cu părul vilvoi, cu 
faţa ca ceara şi cu ochii măriţi de groază, mişcîndu-şi buzele în 
neştire şi voind să vorbească, fără totuşi să poată rosti un 
cuvînt, măcar, Dana se prăbuşi în braţele lui Radu, hohotind de 


plins. 
x 


Cînd porni diu nou la drum, rădvanul avea trei cai: lîngă cei 
doi ai rădvanului fusese legat şi Fulger. lar pe capră se afla 
acum lîngă Radu, care mîna, domniţa Dana. 

Degeaba se împotrivise tînărul oştean şi-i spusese că nu se 
cuvine ca o fată de mare boier să stea pe capră alături de 
mînător, zadarnic o rugase să stea în rădvan la adăpost şi să 
aibă încredere în el, că nu se mai poate întîmplă nimic de aci 
înainte, că fata îi răspunse cu dirzenie: 

— Dar s-ar fi căzut, jupîn Radule, ca o fată de mare boier să 
moară din pricina unor cai nărăvaşi înăbuşită într-o cutie pe 
roate? Şi apoi îmi place pe capră, ca să văd înainte tot ce se- 
ntîmplă. Şi de va avea cineva ceva de spus, voi răspunde eu, iar 
domnia ta nu vei fi de nimic învinuit. 

Radu ridicase din umeri fără să mai slomnească un cuvînt. 
Dar după muţenia îndelungată ce o suferise, fata avea acum 
chef de vorbă. Spuse mai departe, fără să ţină seama de 
tăcerea flăcăului: 

— Să-i dai, rogu-te, din partea mea, calului domniei tale o 
traistă plină cu ovăz... Sau orz... Ce-i place mai mult? 

— Şi unul... şi altul! grăi Radu. 

— Prea bine! Cum îl cheamă? 

— Fulger, domniţă Dana! 

— Hm, cam ciudat nume pentru un cal... Pesemne că el a 
atras fulgerul către noi! glumi fata. 

— Da' de unde, rise flăcăul Aşa l-a botezat boierul Laţcu... E 
fratele mai mare al lui Trăsnet! 

— Aşa? Cel pe care i l-a răpit tătarii în luptă? 

— Întocmai! Acela îl întrecea pe Fulger la fugă! 

— Ce spui? De-acea e tata atit de nemiîngiiat de pierderea 
lui... 

— Ce să-i faci? Aşa e la război... Se pierd ei oamenii, dar un 
cal?! 

— Atunci, ne-am înţeles... Să mă chemi şi pe mine cînd o fi 
să-i dai ovăzul! Şi să nu care cumva să-i spui tatii de păţania 
mea. Că e în stare să mă ţină închisă-n casa de teamă să nu mi 


se mai întîmple ceva! 
x 


Sfintele sărbători ale Crăciunului îi apucaseră pe toţi 
românii maramureşeni, oamenii de credință ai lui Dragoş-Vodă, 
în ţară nouă. Şi acum erau hotăriţi toţi să lucreze cu multă rivnă 


şi nădejde la grabnica lor gospodărire şi mai virtos însă la 
aşezarea unor noi temelii pe pămîntul ce-i primise cu atita 
dragoste. 

Hotărise dintru început măria sa Dragoş-Vodă ca cetatea de 
scaun a ţării să fie la orăşelul Baia, ce se afla pe malul stîng al 
rîului Moldova, întrucît era această aşezare mai frumoasă şi mai 
cuprinsă decit toate celelalte: case mari şi arătoase cu multe 
caturi, biserici cu turle semeţe şi strălucitoare, străzi largi şi bine 
pietruite. 

Apoi, Vodă îşi alese dintre boierii vechi ai ţării şi cei noi ai 
săi sfatul domnesc, şi la cea dintii a lor adunare se ridică şi grăi 
adînc mişcat, cu tremur în glas: 

—  lubiţi boieri şi buni prieteni, Dumnezeu să ajute noii 
noastre întocmiri şi să ne ferească de cotropiri, molime, viituri 
de ape, foc, trăsnet şi cutremur... şi de toate relele cîte mai sînt 
pe pămînt. Aceste pline de neasemuit farmec ţinuturi, pre cite 
am oblicit, au fiecare numiri de sine stătătoare. Aşa, am aflat că 
ele se numesc; voievodatul Sepeniţului, cnezatul Cîmpulungului 
şi al Vrancei, precum şi al Dorohoiului şi al Vasluiului, sau al 
Trotuşului şi al Băii, în care ne aflăm noi astăzi, şi pe a cărei 
cetate de seamă am hotarit a fi cetatea de scaun a ţării. 

Dară iată că această nouă ţară nu poartă nici un nume pe 
dea-ntregul ei. Cată dar a i-l da noi astăzi acuma chiar! Şi, dacă- 
mi îngăduiţi să-i fiu eu naş, am să mă bucur din inimă. 

— Dorinţa măriei tale, doamne — răspunseră toţi sfetnicii 
din divan într-un glas — este poruncă pentru noi toţi. Te rugăm 
dar a ne spune şi nouă numele ce i l-ai ales. 

— Indelung am cugetat în fel şi chip asupra alegerii acestui 
nume şi am socotit că cel mai nimerit este să-i zicem Moldova, 
după numele rîului la care am răpus zimbrul! 

Atunci, boierii toţi ca la o poruncă neauzită, se ridicară în 
picioare şi strigară cu mare însufleţire: 

— Măria ta, într-adevăr acest nume este tare frumos la 
rostire: Moldova! Bubuie parcă a luptă şi a biruinţă, de s-ar 
părea că azvirli de aici, de pe pămînt, un buzdugan ce se izbeşte 
şi răsună în bolta cerului. Moldova! 

— Aţi grăit tare frumos, boieri dumneavoastră, întocmai 
unor adevăraţi vrednici şi viteji ostaşi, precum şi sînteţi! le 
răspunse Dragoş-Vodă mulţumit. Apoi adaogă: lar drept stemă a 


Moldovei am cugetat că nimic nu poate fi mai potrivit decit 
capul zimbrului! 

— Prea bine ai cugetat, măria ta! grăiră toţi boierii. Aşa să 
fie în veci de veci! Trăiască Dragoş-Vodă! 

Domnul se ridică şi spuse înfiorat, ca o şoaptă de ru- 
găciune: 

— Trăiască Moldova! N 


În seara aceea se făcu, în casele boierului Cantemir, un 
ospăț mare, ce ţinu pînă la ziuă. Dragoş-Vodă le dăduse a 
înţelege tuturor că cel dintîi sfetnic al său este boierul Laţcu, 
care cu toate că se aşteptase la această aleasă cinste din partea 
domnului, se îmbujorase la obraji ca un prunc proaspăt scăldat, 


Capitolul IV 


Primăvară nouă între două suflete 


este o săptămînă de la această petrecere sosea Anul Nou. 

Dragoş-Vodă avusese grijă să-i poftească pe toţi sfetnicii, 

pe boierii ceilalţi ai ţării, precum şi pe toţi oamenii săi de 
credinţă, la masa de la miezul nopţii. 

— Doresc — spusese măria sa — ca cel dintîi An Nou al 
domniei mele, ce ne soseşte în această ţară nouă, să ne 
găsească pe toţi laolaltă. De astă dată vor fi alături de noi şi 
doamnele, jupînesele şi jupîniţele noastre, spre a ne simţi cit 
mai bine împreună. Apoi, după cel dintii ceas al anului, ele se 
vor duce în cămările lor, iar noi vom rămîne în ale noastre 
singuri, ca să putem glăsui după pofta inimii, fără pricină de 
oprelişte! 

Atunci boierul Laţcu, mîna dreaptă a voievodului, spuse: 

—Doamne, jupînul Bale, carele a fost răpit de tătari, încă n- 
a sosit acasă. Pre cît se arată semnele, neputind împlini încă 


galbenii ce i se cer ca răscumpărare, abia spre sfintele Paşti 
dacă-i vor da drumul. Mă rog măriei tale: binevoieşte a îngădui 
să fie chemate la această cinstita masă de Anul Nou şi jupîneasa 
Neaga şi jupîniţa Bălaia ale lui Bale, care sărmanele, din pricina 
pacostei ce s-a abătut asupra lor, stau singure şi oropsite la 
Cîmpulung. 

Dragoş-Vodă îi prinse mîna boierului Laţcu şi-i răspunse 
bucuros: 

— Îţi mulţămesc, Laţcule, că te-ai gîndit la aceasta. E bine 
să şi faci precum ai spus. Atît pentru cele două femei, cit şi 
pentru că scumpa ta fiică va avea la masa noastră o aleasă 
tovărăşie în jupiîniţa Bălaşa, care-i este, pre cît am aflat, bună 
prietenă. 

Laţcu clătină din cap cu uimire şi grăi: 

— Şi aceasta o ştiai, măria ta? 

— Un domn, Laţcule, trebuie să cunoască şi să ştie totul, 
chiar şi cele ce s-ar părea mărunte şi neînsemnate. Mai ales e 
bine a cunoaşte prieteniile ce se leagă şi se dezleagă; s-ar putea 
ca unele să nu fie folositoare ţării; dar nu despre aceasta e 
vorba acum! 

— Atunci, mărite doamne? 

— Atunci, boier Laţcule, fă ce vei crede domnia ta de 
cuvinţă ca aceste doua Bălciţe să fie cu noi la masa din noaptea 
Anului Nou. 

Aşa se făcuse că acum boierul Laţcu îngrijea de chemarea 
de la Cîmpulung a jupînesei Neaga şi a jupiniţei Bălaşa. 

Cînd auzise de bunăvoința lui Dragoş-Vodă, Dana izbucnise 
în ţipete de bucurie, bătindu-şi pălmuţele şi pornind a juca 
Zglobie prin odaie. 

— Îți pare bine, fata tatii? o mai întrebă, de prisos, Laţcu, 
aşa cum mulţi, de multe ori, pun întrebări fără de rost, la care 
răspunsul le e în faţă. 

— Nici nu se putea să-mi faci o bucurie mai mare, tăicuţă! 
se opri fata din joc, venind să-l îmbrăţişeze. 

— Toate bune, spuse bătrînul boier, dar întrebarea e acum 
cine pleacă la Cîmpulung... să le aducă? Pînă-n Anul Nou mai 
sînt doar şase zile. 

— Tăicuţă, grăi fata, vremea e frumoasă, omătul căzut 
deunăzi s-a aşezat în strat subţire şi e bătătorit ca-n palmă, 


tocmai bun pentru sanie. M-aş repezi eu... Tare aş dori să fac o 
preumblare, că de mult n-am mai ieşit din curte! 

Laţcu dădu din cap, stînd la îndoială: 

— Hm! De-abia venişi din Maramureş. Şi-apoi, mai e 
teama... Drumul e lung. 

— Nu prea lung şi nici prea anevoios... şi e gata făcut de 
aci, de la Baia, pînă la Cîmpulung; au trecut şi trec mereu sănii 
şi care; numai neguţătorii de ar fi şi tot e destul! 

— Puica tatii dragă, numai pe tine te am la viaţa mea, şi 
dacă, Doamne fereşte, s-ar întîmpla ceva, mi-aş lua zilele! 

— Să meargă încă o sanie cu noi, cu oşteni aleşi pentru 
vreo primejdie! Tătarii s-au mai potolit, iar de tilhari n-am auzit 
prin părţile acestea. 

— Nu de ei mi-e teamă acum, ci să nu se strice vremea la 
întoarcere şi să nu iasă lupii. Dacă se stirneşte vreun viscol pe 
drum, ce vă faceţi? oftă el. Dar, ca să nu-ți stric plăcerea, fie! 
Am să ţi-l dau să te însoţească pe cel mai destoinic şi mai de 
credinţa oştean al meu! 

— Cine, tăicuţă? abia îndrăzni să întrebe Dana, cu gura pe 
jumătate şi tremur în glas. 

— Radu Bradu! răspunse Laţcu. 

Şi inima fetei porni a se zbate dureros în pieptu-i gingaş de 
fecioară, iar glasu-i amuţi pentru citeva clipe. 


Cerul dinaintea zorilor era ca sticla. Stelele, spuze de aur, 
licăreau în adîncimea de nepătruns a depărtării, de-ai fi zis că-s 
nişte licurici în întunericul pădurii. Şi, printre ele, steaua numită 
de țărani  „Căţeluşa  vinătorului”  scînteia întocmai unei 
nestemate cu focuri roşii, albastre şi galbene, de nu ţi-ai mai fi 
luat ochii de la ea, ci ai fi stat s-o priveşti aşa, în neştire. lar la 
marginea zării, îşi arunca lumina rece, fără sclipiri, „Luceafărul 
de ziuă”, căruia poporul îi spunea „Steaua păstorului”, căci după 
ea se călăuzeau în drumurile lor păstorii. 

În curtea boierului Laţcu era de astă dată o forfotă mai 
mare decît atunci cînd se pregăteau de vinătoare. Acum pornea 
la drum fiică-sa Dana, la care ţinea mai mult decit la ochii din 
cap. 

Fata ceruse să plece două sănii; boierul Laţcu hotărise trei: 
în cea dintii aveau să meargă viînătorii cei mai ageri, gata să 
întîmpine orice dihanie li s-ar fi ivit în cale, în a două călătorea 


Dana, iar sania o mina Radu; în a treia, încărcată cu sape, 
hîrleţe, cazmale şi topoare, erau patru oşteni de nădejde ai 
Laţcului. 

Totul era gata de plecare; se mai aştepta cuvintul de 
pornire al boierului care zăbovea la vorbă cu Radu. 

Dana, îmbrăcată într-o scurteică verde, căptuşită cu blană 
roşiateci de vulpe şi înfofolită cu o broboadă albă de lînă groasa, 
se aşezase în leagănul săniei şi dădea semne de nerăbdare. 

La fel de nerăbdători erau şi caii, care-şi pocneau copitele 
nou potcovite în gheţuşul drumului şi sforăiau, aruncînd pe nări 
aburi ce se ridicau în văzduh ca nişte trimbe de fum. 

Deodată, în aerul rece de iarnă, se auzi puternic şi limpede 
glasul grăbit al boierului Laţcu: 

— Ah, cum de nu m-am gindit?! Să se ia şi patru dulăi şi 
încă trei cai, cîte unul legat în spate la fiecare sanie. Nu se ştie 
ce se poate întîmpla. Cîinii, în sănii, nu pe jos! 

Porunca stăpînului se îndeplini în grabă. 

— Şi acum — adaose boierul — drum bun, feţii mei, să 
veniţi sănătoşi cu toţii şi Dumnezeu să v-ajute! 

Radu sări în sania din mijloc şi prinse hăţurile cu stînga, iar 
cu dreapta îşi scoase cuşma neagră de miel nefătat. 

Laţcu veni lîngă sanie, mîngiie cu duioşie braţul fetei şi, 
privindu-l ţintă pe Radu, îi spuse: 

— Mai e nevoie să-ţi spun ceva, Radule? 

Flăcăul îşi puse mina pe inimă şi se plecă dinaintea 
bătrînului, fără să răspundă nimic. Apoi smuci hăţurile, strigînd: 

— Dii, zmeii tatii, hai şi Doamne-ajută! 

Salbele cu zurgălăi de argint, prinse la gitul cailor, sunară 
limpede şi lin într-un clinchet de veselie şi săniile se pierdură în 
zarea ce începuse să se roşească, urmate de privirea 
înlăcrimată a bătrinului boier, care, cu toată tăria lui, îşi simţea 


inima strînsă de îndoială. 
* 


De la Baia porniră în sus, spre miazănoapte, călăuzindu-se 
după malul stîng al rîului Moldova. Cîmpulungul se afla pe malul 
cel drept al rîului ce se vărsa în Moldova, şi Radu hotărise să 
facă vad tocmai la sosire, unde apa se îngusta, era mai mică, 
mai bine îngheţată şi mai uşor de trecut. 

Curînd începu să se crape de ziuă, şi umbrele nopţii fură 
alungate de săgețile vii de lumină ale soarelui rece de iarnă. 


Dana şedea în dreapta lui Radu, care ţinea hăţurile cu 
stînga, iar cu dreapta minuia biciul înflorat. Nu scotea o vorbă; îi 
era parcă teamă că rostirea vreunui cuvînt ar putea să-i 
destrame fericirea ce i se cuibărise, caldă, în sufletu-i potopit de 
o năvalnică bucurie. 

Radu întoarse capul către ea şi spuse cu sfială: 

— lartă-mi întrebarea: ţi-e frig cumva, domniţă Dana? 

Dana, înfofolită în broboada albă ca zăpada ce o înconjura, 
părea un copilaş proaspăt scăldat. Işi întoarse şi ea ochişorii-i de 
cărbune, încondeiaţi de gene negre, şi răspunse: 

— Nu, jupîn Radule, mă simt cum e mai bine! Mult mai bine 
decit în rădvan, întări ea. 

Aburii înălţaţi uşor din gura lor se împletiră în văzduhul 
îngheţat. Radu îndrăzni să mai spună: 

— Acum nu, că de-abia am pornit la drum, dar de ţi-o fi, te 
rog să-mi spui, domniţă! 

— ii cumva altă broboadă ascunsă-n sanie? îl necăji Dana. 

Dar Radu zîmbi şi nu mai răspunse. 

Se luminase bine; drumul era neted şi caii mergeau uşor, 
strănutînd uneori şi împroşcîndu-i pe cei doi călători cu stropi de 
spumă albă. 

De la un timp, nimeni nu mai scoase o vorbă. Era o linişte 
apăsătoare şi începuse să le fie urit de atita tăcere. Nu se auzea 
decit şuieratul tăios al tălpilor ce alunecau pe zăpadă, tropăitul 
înfundat al copitelor repezite din plin pe zăpada îngheţată şi 
clinchetul vesel al clopoţeilor. 

Sufletul lui Radu era potopit de o mie de gînduri; şi o mie 
de întrebări îi fluturau pe buze. Se hotărî la una din cele o mie, 
deschise gura s-o rostească, dar nu ieşi decît aburul cald ce se 
risipi în aerul rece al dimineţii. 

Şi-n sufletul Danei era aceeaşi frămiîntare. Dar se cuvenea 
oare ca ea, fiica celui mai mare boier al Moldovei, al aceluia ce 
venea îndată după domnul ţării, să stea prea mult de vorbă cu 
un bărbat care nu era decit oştean al tatălui ei? Viteaz, puternic, 
iscusit şi blind într-adevăr, pe cît se părea, acest flăcău, dar 
totuşi un fel de slujitor al părintelui ei. Că era ţinut în cinste şi 
poftit la mesele lor, de-a valma cu oamenii de vază ai ţării, era 
altă socoteală; însă el tot slujitor se numea că este. Dar vezi că 
dintre toţi ceilalţi, boierul Laţcu numai în el avusese încredere să 
i-o dea în grijă pe fiică-sa. Şi ea, cu toate aceste ginduri 


potrivnice între ele, ce se învălmăşau, neliniştind-o, se simţea 
atrasă de acest flăcău blind, îi era milă de el, îi făcea plăcere de 
cîte ori îl vedea, de cîte ori avea prilejui să-i răspundă la bună 
ziua sau sa schimbe o vorbă-două cu el, iar cînd nu-l vedea o zi, 
era mîniată pe ea însăşi că simte nevoie să-l vadă totuşi şi caută 
să născocească un prilej pentru aceasta. 

Şi se hotări să tacă, pie facin au Se că a cuprins-o somnul. 


l-a trebuit mult Danei pînă să le înduplece pe cele două 
femei să primească a veni la masa de Anul Nou a lui Dragoş- 
Vodă. Că, ziceau ele, şi pe bună dreptate, cum le-ar tihni 
petrecerea, cînd îl ştiau pe boierul Bale prins la duşmani şi, 
poate, în primejdie de moarte? Insă Dana le spusese că nu e 
bine să-l înfrunte pe măria sa Dragoş-Vodă, care dă cel dintii 
ospăț prietenilor, de cînd e domn în Moldova. 

Şi au pornit înapoi, spre Baia, jupîneasa Neaga, luînd şi un 
poloboc mare cu vin rubiniu, despre care se spunea în acele 
părţi de ţară că e grozav de bun, făcîndu-te să uiţi de toate 
necazurile numai după două pahare. 

Dar iată că, de data aceasta, drumul de la întoarcere nu s-a 
mai asemănat cu cel de la venire. Şi dacă Dana ar fi ştiut ce o 
aşteaptă nu s-ar mai fi urnit cu atita uşurinţă, ci ar fi făcut Anul 
Nou şi fără de buna sa prietenă Bălaşa Bale 

Primejdia s-a ivit numai la un sfert din drum depărtare de 
Baia. Spre spaima călătorilor, cerul s-a întunecat pe neaşteptate 
cu puţin înainte de amiază. Şi deodată s-a pornit o ninsoare cum 
nimeni dintre ei nu-şi amintea să mai fi văzut vreodată: cădeau 
fulgi mari, groşi, de ai fi zis că cineva din înaltul cerului scutură 
asupra pămîntului, dintr-un sac uriaş, flori de măr în 
mănunchiuri. Omătul se aşternu gros în citeva ceasuri şi dintr-o 
dată începu să bată un vînt tăios, spulberind ninsoarea căzută şi 
făcînd troiene greu de străbătut. O dată cu vintul, frigul se lăsă 
mai pătrunzător, începu să înţepe şi să taie răsuflarea. De văzut 
nu se mai vedeau decit perdele de zăpadă, prin care era cu 
neputinţă să treci, fără să te înăbuşi. 

Caii se opriră sforăind, cu teamă. De înaintat nu mai era cu 
putinţă. Dana strigă, sugrumată de viscolul necruţător: 

— Radule, mă-năbuş! 

Flăcăul sări în zăpada înaltă şi strigă: 


— Daţi-vă repede jos, deshămaţi caii şi întoarceţi săniile cu 
talpa dincotro bate vintul! Apoi adăpostiţi-vă în culcuşul 
acesta... pînă trece prăpădul. Caii priponiţi-i cu funii lungi şi 
lăsaţii în voie, că ştiu ei să se apere singuri. Repede! 

O ridică de subsuori pe Dana şi-o puse uşor lîngă un copac. 
Le ajută să coboare şi pe cele două jupinese Bale, care priveau 
amuţite de groază. Deshămă în grabă caii şi, cu o putere ce nu 
şi-o ştiuse nici el pînă atunci, răsturnă sania, trîntind-o spre un 
dimb din marginea drumului. Apoi o cuibări pe Dana şi pe 
prietenele acesteia, el aşezindu-se mai la o parte şi aşteptind 
dezlănţuirea urgiei cereşti. 

Tovarăşii lor de drum făcură aceleaşi lucruri — pe cit 
gîndeau ei — aşa, ca să se afle în treabă şi să nu spună că n-au 
întreprins nimic pentru apărare; dar erau încredinţaţi că nu vor 
mai apuca Anul Nou. 

Aşa trecu ca un ceas de vreme, cînd deodată viscolul, ce 
bătuse necontenit cu aceeaşi tărie, se potoli ca prin farmec pe 
neaşteptate, tot aşa după cum venise. 

Ninsoarea conteni, cerul se lumină uşor şi călătorii tocmai 
începuseră să răsufle uşuraţi, cînd deodată nişte urlete 
îndepărtate le îngheţă de-a binelea sîngele în vine. 

— Lupii! strigară toţi cu groază nestăpinită într-un glas. 

Caii începură să necheze neliniştiţi şi să-şi umfle nările, iar 
cei patru cîini se porniră şi ei pe urlete prelungi şi înfiorătoare. 

Radu îi sudui să tacă, şi cîinii, înţelegători ai primejdiei de 
moarte, se potoliră îndată. 

— Urletele vin din 'napoia noastră! strigă Radu. Săniile pe 
tălpi, caii în ham, să pornim cît mai degrabă, că altminteri e 
mare primejdie şi nu ştiu cum vom scăpa! 

Cu o iuţeală, pe care numai teama de moarte o putea da, 
totul era gata de plecare. Dar de-abia porniseră, că-n capătul 
drumului, în depărtare, se zăriră zece-douăsprezece luminiţe, ce 
se apropiau cu iuţeală. 

Fără să mai ţină seama de nimic, Dana îi cuprinse braţele 
flăcăului ce mîna sania şi-i striga îngrozită: 

— Ce facem, Radule? Nu ne lăsa! 

Îmbărbătat de cuvintele fetei, tînărul oştean răspunse cu 
tărie: 

— Domniţă Dana, ai încredere în mine! Am să încerc tot ce 
se poate face în asemenea grea împrejurare. Şi apoi, cum o mai 


vrea Dumnezeu. Însă fără jertfă nu se poate, chiar de-ar fi să 
înfrunt miînia boierului Laţcu! 

— Numai la asta să nu te gindeşti! 

Radu struni o clipă caii şi-i făcu loc săniei ce-l urma să 
treacă înainte. Apoi îşi luă spada, dădu hăţurile Danei, care 
înţelese, şi le primi cu dirzenie. Se strecură în spatele săniei şi, 
cu o lovitură dibace dată pe dedesubt, tăie beregata calului ce-i 
urma sania. Acesta se prăbuşi fără să icnească măcar. Zăpada 
se înroşi îndată de sîngele ce gilgiia ca dintr-un izvor din gitul 
calului rămas fără suflare. 

Lupii, care ajunseseră sania, se năpustiră asupra hoitului şi 
începură să rupă înnebuniţi de foame, în timp ce săniile se 
îndepărtau cu grabă pe drumul ce ducea la cetatea de scaun, 


Baia. 
* 


Se înserase de mult. Boierul Laţcu, care şi aşa aştepta 
îngrijorat, cu sufletul la gură, întoarcerea fetei văzînd viscolul ce 
se pornise şi că nici un semn nu se arăta, înnebuni de-a binelea. 
Cînd viforniţa cumplită era în toi, porunci să-i pună patru dintre 
cei mai puternici cai la sanie, îşi luă pe cei mai voinici slujitori, 
îşi aruncă şuba pe el şi porni în întîmpinarea călătorilor. 

Dar abia se îndepărtase de castel, că inima i se umplu deo 
mare bucurie. Din depărtare auzi sunînd zurgălăii cunoscuţi ai 
săniilor sale. 

— Ah, slavă, domnului — strigă el — dar hai înainte, dacă 
tot am pornit! 

Însă, pînă să se dezmeticească din bucuria cea mare ce-l 
copleşise dintr-o dată, încît i se muiaseră picioarele, iată că-i 
ieşiră în cale săniile îndelung aşteptate. La strigătul lui groaznic: 
„Staţi!” caii, fără a mai fi struniţi de mînători, cunoscînd glasul 
stăpînului lor, nechezară prelung şi se opriră brusc, bătînd cu 
copitele zăpada afinată. 

Ochii boierului Laţcu cătară setoşi sania de la mijloc, din 
care mîinile vînjoase ale lui Bradu, fără a mai ţine socoteală de 
nimic, o ridicară pe Dana ca pe un fulg şi o aruncară în braţele 
larg deschise, care se strînseri de mai s-o înăbuşească la piept. 

— Dana, fata tatii, prin ce ai trecut tu? 

— De nu era jupîn Radu, tăicuţă, oftă ea adînc, nu ne mai 
vedeam niciodată, aşa, să ştii! 


Laţcu se opri, încruntîndu-se puţin, dădu din cap şi nu 
răspunse nimic. Apoi se trezi în el simţul de ospitalitate şi, 
lăsînd-o pe fată, alergă la jupineasa Neaga şi jupîniţa Bălasa şi 
cuprinzîndu-le de mijloc, le împinse spre sania lui. 

— Hai, acum pînă acasă vă duc eu! 


În ciuda iernii grele ce se abătuse asupra Moldovei, 
primăvara anului 1360 venise timpurie. Un soare neaşteptat de 
puternic topise gheaţa şi zăpada în cîteva zile, şi în luna lui Prier 
verdeaţa se întinsese în ţara întreagă. 

În dimineaţa aceea frumoasă, boierul Laţcu plecase din 
vreme la palatul lui Dragoş-Vodă, fiind chemat de cu seară la un 
sfat de taină. 

Vremea se încălzise binişor. Albinele cutezaseră să-şi 
părăsească ştiubeiele şi să înceapă colinda. 

Dana ieşise în grădină cu un taler plin de răsaduri de flori 
pe braţe. Şi, ca din senin, se ivi lingă ea Radu, care se înclină, îi 
luă în grabă talerul din mînă şi grăi cu glasul sugrumat: 

— Sărutăm dreapta, domniţă Dana! 

— Bună dimineaţa. Radule! De ce eşti aşa de tulburat?! 

— Nu te-am mai văzut de vreme îndelungată atit de 
aproape... şi doream de mult să te văd şi mai ales să-ţi vorbesc. 

— lată, ţi s-a îndeplinit dorinţa. Te ascult! 

Radu oftă, surizînd cu sfială, şi spuse: 

— ... Acum... domniţă Dana, că eşti gata să mă asculţi, nu 
mai ştiu ce să-ţi spun... Dar toată iarna am stat de vorbă cu 
domnia ta... în gînd... în ceasurile mele grele de veghe! 

— Şi atunci? întrebă fata cuprinsă de mirare. 

— Atunci... îmi dai voie să te ajut la răsaduri? 

— Asta nu e o treabă pentru un oştean viteaz ca domnia-ta, 
jupîn Radule, dar dacă vrei... poftim...! 

— Mi-ar fi plăcut să sădim împreună un stejar aci, în fundul 
grădinii... şi să-i spunem... „stejarul Danei”. 

Pe buzele fetei înflori un suris, ce-i adinci şi mai mult cele 
două gropiţe care-i împodobeau obrajii. 

— De ce nu „stejarul lui Radu”? 

— Mai bine, „stejarul Danei şi-al lui Radu”. Măcar stejarul să 
ne lege, îndrăzni flăcăul... dacă altminteri... toate ne stau în 
cale! 


— Ce voieşti a spune cu aceasta, jupîn Radule? se opri fata 
cuprinsă de o tulburare neaşteptată! 

Dar în aceeaşi clipă simţi că nu sînt singuri, tresări şi se- 
ntoarse repede. Lîngă ei, răsărise ca din pămînt doica. 

— Ce e, mamă doico? întrebă fata nemulțumită. Nu-mi 
amintesc să te fi chemat! 

— Am crezut că poate ai nevoie cumva de ajutor la 
răsaduri! şopti doica mieros. 

— La fel a crezut şi jupînul Radu... şi s-a înşelat. Pot 
grădinări şi singură! 

Şi zicînd aşa, îi părăsi pe amindoi, îndreptindu-se spre 
brazdele proaspăt săpate, ce-şi aşteptau florile. 

biserica de la Baia cu spatele, închinîndu-se încă o dată cu 

cruci mari, înainte de a porni spre casă. 

Dar de data asta, la ieşirea din sfîntul lăcaş, nu se mai aflau 
pe nicăieri cerşetori, care de obicei împînzeau treptele zidirii şi 
curtea acesteia. 

Afliudu-se că va veni la sfinta slujbă măria sa voievodul 
Dragoş cu doamna şi moştenitorul său Sas-Vodă cu domniţa lui, 
Mitropolitul dăduse straşnică poruncă să nu se mai vadă ţipenie 
de milog, că-i prăpăd, nu-i mai spală pe preoţi şi slujitori nici 
toată apa Siretului. 

Aşa se făcuse că atit la sosirea, cît şi la plecarea de la 
biserică nu-l întîmpinase pe domnul ţării nici o mînă întinsă şi nu 
se auzise nici o vorbă linguşitoare de cerşală. 


GQ bisericească se sfirşise şi credincioşii ieşeau din 


Măria sa poftise a se întoarce la palat pe jos în această 
duminică de Florii. Poporenii erau bucuroşi să-l urmeze în 
drumul său,  înconjurindu-l cu mare dragoste, fără să 
îndrăznească a-i striga urături de nici un fel. 

Le plăcuse mai cu scamă că vodă, neştiind ce să facă cu 
mlădiţa verde de salcie sfinţită, ai cărei miţişori pufoşi se 
răsfăţau asemeni unor podoabe de smaragd, o împletise la 
miînerul în cruce al spadei sale şi-i ţinea astfel bună tovărăşie 
preafrumosului său inel cu piatră verde. 

Alaiul domnesc nu era mare. În frunte mergeau Dragoş- 
Vodă de vorbă cu boierul Laţcu; după ei veneau Sas-Vodă cu 
boierul Bale, care scăpase din robia tătarilor, apoi boierii 
Cantemir şi Mirislău şi, după ei, la o depărtare de cîțiva paşi, 
veneau agale doamnele lui Dragoş-Vodă, Sas-Vodă şi jupînesele 
boierilor pomeniţi. 

Cum era şi firesc, femeile sporăvăiau despre cozonacii înalţi 
cu nuci şi stafide, lucraţi în lapte, unt şi miere, despre ouăle roşii 
încondeiate şi despre mieii păstraţi şi hrăniţi cu mare grijă, spre 
a fi jertfiți şi băgaţi la cuptor, în ajunul marii sărbători 
creştineşti. 

lar boierii vorbeau despre luptele ce-i aşteptau cu tătarii, 
care începuseră să scoată iarăşi capul pe la margini de ţară. 

Dragoş-Vodă se opri o clipă în loc şi-i spuse boierului Laţcu, 
dar aşa, ca să audă toţi cei din urmă: 

— Preacinstite şi iubite al meu sfetnic, stînd azi la sfinta 
slujbă a Floriilor, ca să-ţi spun drept, mi-a fugit gindul de la 
cîntările popilor, dar ca să mi-l închin tot Domnului Dumnezeu! 

— Cum aşa, mărite stăpîne? se miră Laţcu, că nu pricep! 

— lată cum — zimbi Dragoş-Vodă. Mi-am preumblat ochii 
pe toată întinderea dinlăuntru a bisericii acesteia din Baia... şi 
am privit cu multă luare-aminte, şi iarăşi am privit-o şi... 

Aci vodă se opri. 

— Şi? îndrăzni Laţcu să întrebe. 

— Şi nu prea-mi place. Mult mai frumoase şi mai arătoase 
sînt cele papistaşe! 

— Sînt, măria ta, e drept! făcu plin de obidă Laţcu, sînt, că 
pe acelea le ajută Papa de la Roma, pe cînd pe ale noastre le 
facem noi, care sîntem sărăciţi de războaiele şi jafurile 
cotropitorilor. Dar bun e Dumnezeu, ne-o ajuta şi nouă să 


ridicăm zidire mîndră şi falnică spre pomenirea neamului 
românesc şi a noastră a tuturor! 

— Ei, taman la asta m-am gindit, boier Laţcule, că ar trebui 
să-mi leg şi eu domnia de o asemenea sfîntă zidire, precum 
făcură Basarabii în Ţara Românească, vecină nouă. Şi aşa, pînă 
una alta, şi pînă ce om face aci în Baia un sfint lăcaş, potrivit cu 
cetatea noastră de scaun, vroi să ridic la Olovăţ o biserică nu 
prea mare, dar care să amintească despre mine în veac... Şi 
unde să fie şi gropniță pentru mine şi tot neamul meu, cînd ne 
va veni veleatul la fieştecare! 

— La Olovâăţ zici, măria ta? întrebă Laţcu. 

— Ai auzit bine, boierule. Place-mi tîrguleţul acesta mult şi 
mă desfăt la privirea lui, ori de cîte ori mă duc să-l văd. Şi aş 
vroi să am acolo un lăcaş de închinare, odihnă şi cugetare! 

— Prea bine, slăvite stăpine! Am să aleg cîţiva dintre 
oamenii mei de nădejde, care să nu se îndeletnicească un timp 
decit cu această treabă, ţinînd din scurt pe aceia ce vor ridica 


biserica. 
* 


Cînd sosi acasă, boierul Laţcu fu întîmpinat ca niciodată, de 
doica fetei, care se ţinu după el de la poartă, pînă la uşa casei. 

Dana privea pe fereastră şi văzu cum doica se înalţă, pe cît 
poate, ca să ajungă la urechea boierului Laţcu, iar pe acesta 
cum se apleacă din toată înălţimea sa, spre a prinde ce-i spune 
doica. 

Şi se înfioră cînd îl văzu încruntîndu-se şi întrebînd-o răstit 
de citeva ori. 

De cum intră în casă, porunci slujitorului ce-l aştepta 
înclinat să-l cheme de îndată pe Radu. 

Şi pînă să vină cel chemat, Laţcu se aşeză la masa pusă din 
vreme în cerdacul casei, îşi turnă o cană de ţuică tare şi o dădu 
pe git cu mare poftă dintr-o dată, cutremurindu-se apoi, şi 
facînd: „Haaaaa, că minunată mai e şi zeama asta de prune!” Şi, 
îndemniînd-o pe Dana, care trebăluia prin preajmă-i, îi spuse cu 
şiretenie: 

— Tu nu sorbi un strop, fata tatii, să vezi cum îţi toarnă foc 
în sînge?! 

— Nu-mi place, tăicuţă! zîmbi fata în silă. Asemenea licori 
nu-s pentru fete şi nici pentru neveste! 


În clipa aceasta se arătă în capătul pridvorului Radu, care 
făcu o plecăciune şi aşteptă. Boierul Laţcu îl simţi că a sosit, dar 
îl mai lăsă să aştepte, gîndindu-se cum să înceapă vorba. Apoi, 
ridicîndu-şi capul dintr-o dată, îl întrebă cu mirare: 

— A... ai venit? 

Radu îşi înclină capul în tăcere, furînd-o cu coada ochiului 
pe Dana, care încremenise, presimţind că va urma ceva 
neplăcut pentru ei amindoi. 

În sfîrşit, Laţcu deschise din nou gura: 

— Te-am luat cumva de la vreo treabă? Ce făceai? 

— Eram prin grădină, măria ta! 

Laţcu îl privi batjocoritor şi-l întrebă rînjind: 

— Căutai cumva un loc potrivit să sădeşti un puiet de 
stejar? 

Fără să vrea, cei doi tineri îşi aruncară priviri întrebătoare, 
apoi amindoi îşi lăsară ochii în podele, ca de o mare vină. 

Bătrînul se ridică în picioare şi grăi de astă dată apăsat: 

— Jupîn Radule, astăzi la biserică, măria sa Dragoş-Vodă 
mi-a amintit făgăduinţa sa de a fi naşul de cununie al fetei 
mele... şi m-a întrebat ce am de gînd cu ea...? Că, după cîte ştie 
măria sa, aşteaptă să-i fie cinstiţi gineri... Aci Laţcu se opri o 
clipă şi continuă, apăsînd şi mai tare pe cuvinte: O seamă de 
feciori de boieri... şi de la noi, din Moldova... şi din Tara 
Românească... şi din Ardeal... 

— Şi domnia ta ce i-ai răspuns, tăicuţă? îndrăzni Dana, cu 
sufletul la gură. 

— Eu i-am răspuns, fată dragă — rînji boierul, privindu-l 
ţintă pe Radu, care încremenise lîngă uşă, simțind că i s-au 
înfipt în suflet şi i se răsucesc o sută de cuțite — i-am răspuns — 
repetă bitruiul — că nu pot porni nunta, pînă nu-l am înapoi pe 
armăsarul meu Trăsnet, răpit de tătari... întrucît vroiesc ca la 
nuntă să călăresc pe el împodobit cum se cuvine a fi calul unui 
boier ca mine. Aşa că, Radule... rugămintea mea către tine 
aceasta este: să pleci miine, în zori după Trăsnet... şi să nu te 
întorci fără el...! lar, între timp, noi vom griji şi de alegerea unui 
soţ potrivit pentru jupîniţa Dana! 

Pe fată o podidiră lacrimile şi abia se stăpini să nu 
izbucnească în hohote de plins. _ 

Radu rămăsese ameţit o clipă numai. Işi înghiţi cu greu 
nodul care i se pusese în git şi răspunse cu sfială: 


— Măria ta... şi stăpîne, cine poate şti pe unde se mai află 
acuma Trăsnet... şi ce mai e cu el? A trecut doară atita vreme la 
mijloc de cînd ţi l-au răpit mirzacii în luptă. De-ţi trebuie un cal 
asemenea lui... ia-l pe Fulger! 

— Nu, nu, ridică Laţcu mîna dreaptă, ca şi cum s-ar fi 
apărat de o primejdie... nu... pe Fulger ai să călăreşti tu ca 
vornicel la nuntă...! Eu îl vreau pe Trăsnet, care e mai tînăr şi 
mai ager! Deci, ne-am înţeles... Fără să mai pierdem vremea cu 
vorbe goale... miine-n zori pleci după Trăsnet... Du-te sănătos...! 
Nu mai am nimic a-ti spune! 

— Aş avea eu, stăpîne! 

— Ce? 

— Îngăduie să mă-nsoţească şi Costea, tovarăşul meu de 
vînătoare. Aceasta nu e treabă de un singur om! 

— Fie! 

4 

Pe drumul prăpăstios ce ducea către hotarul de 
miazănoapte al Moldovei, înaintau la pas domol doi călăreţi 
tineri ce păreau, după straiele lor, a fi neguţători. Intr-adevăr, un 
al treilea cal, ce venea cuminte după ei, fără a fi ţinut de friu, 
avea în spinare o tolbă mare, bine legată în pînze şi frînghii, în 
care, de bună seamă, se afla marfa neguţătorilor. 

— Ai mai fost vreodată prin ţinuturile tătăreşti, Radule? 
întrebă cel care mergea al doilea în şir. 

— Nu, frate Costeo, dar cu voia Domnului am să mă 
descurc! Numai să dăm de urma lui Trăsnet! 

— Mi-e teamă c-o să fie tare greu! Cine ştie pe ce miini o fi 
încăput? 

— Cată să-ntrebăm mai întîi de geambaşi... De la ei putem 
afla cîte ceva... Şi ţinta călătoriei noastre la tătari e cum ne-am 
înţeles. 

— Oricum, frate Radule, grea sarcină ţi-a aruncat pe umeri 
boierul Laţcu! Pe cît mă taie capul, eu socot că ţi-a pus gînd 
rău... şi că, ce mai la deal, la vale... vrea să te piardă... asta e! 

— Eh! oftă Radu, dînd din cap. O fi vrînd el, dar nu şi eu! M- 
am făcut oare vinovat de ceva? 

— Eu, în locul tău, aş fi dat bir cu fugiţi, vorba ăluia! 

— De n-ar fi fost la mijloc Dana, poate că-mi luam cîmpii... 
Dar mi-e tare dragă fata asta, care ar fi ris de mine aflînd că mă 


sperii de căutarea unui cal! Am şi eu mîndria mea, măcar că ştiu 
că nu pot trage nici un fel de nădejde. 

— Atunci la ce bun să-ţi primejduiesti viaţa, aşa, de-a 
surda? 

— Ştiu şi eu? zimbi Radu îndurerat şi îşi îndemnă calul, care 
parcă domolise prea mult pasul: Hiii, puiule, că ne aşteaptă 


Trăsnet! 
* 


De cum intrară în ţinuturile tătăreşti, Radu fu numai ochi 
tot drumul, ca să ţină minte totul la întoarcere, care nu se ştia 
cum va fi. 

Trecură prin citeva sate sărăcăcioase, cu case mici, 
aproape bordeie de chirpici, întrebînd în dreapta şi-n stînga de 
neguţători de cai şi geambaşi. 

Şi toţi îi îndreptau înainte, către cetatea unde se afla Mirza, 
cel mai vestit geambaş cunoscut în părţile tătăreşti, de la care 
lua cai chiar şi hanul. 

După o zi de mers cu mici popasuri, mai mult de cercetare, 
decît de odihnă şi mîncare, iată că li se arătă în faţa ochilor o 
cîmpie mare, pe care troscotul crescuse în voie, împestriţat pe 
ici şi colo cu flori de muşeţel. 

lar la marginea cîmpiei se înălța un zid, care nu putea fi 
altul decit acela al cetăţii căutate de călători. 

Plini de nerăbdare de a ajunge nai repede, cei doi tineri îşi 
îndemnară caii şi-n scurtă vreme se aflară în faţa porţii străjuite 
de către doi suliţaşi ce aveau şi hangere la brîu. 

— Sîntem neguţători de stămburi şi mătăsuri de la Polonia, 
deschide Radu vorba. Avem marfă bună şi dorim să cumpărăm 
cai tătăreşti... Cunoaşteţi cumva vreun geambaş la care să 
găsim ce ne trebuie? Plătim bine! Şi, ca să-i dovedească pe cum 
că ceea ce spune el nu-s vorbe de clacă, neguţătorul deschise o 
pungă şi puse în mîna păzitorilor cîţiva bănuţi de argint. 

Ochii tătarilor sclipiră bucuroşi, iar cel mai bătrîn le 
deschise repede poarta şi, arătîndu-le cu dreapta o uliţă, le 
spuse: 

— O luaţi drept pe uliţa asta, pînă ajungeţi la geamie, apoi 
faceţi la stînga, şi o să vedeţi nişte case mai arătoase! Intrebaţi 
de Mirza geambaşul; nimeni în toată ţara nu are cai ca ai lui; o 
să fiţi mulţămiţi. 

— Şi voi la fel... la întoarcere! le făgădui Radu bucuros. 


Norocul călătorilor că Mirza era acasă. Un om scund, dar 
voinic, bine legat, tuciuriu la faţă şi cu priviri piezişe, pline de 
răutate. 

Cînd Radu începu să-i spună povestea cu stămburile lui, 
Mirza îl opri scurt cu mîna şi-i grăi: 

— Nu-mi trebuiesc pînzeturi şi nici nu mă priveşte ce fel de 
negoţ faceţi, drumeţilor! Eu cumpăr şi vînd cai, dar cai buni, pe 
sprinceană, nu gloabe, nici mirţoage... Văd că sînteţi pe trei 
cai... cai buni ce-i drept... Vreţi să vindeţi, sau să cumpăraţi? 

— Să cumpărăm, preacinstite jupîne! răspunse Radu, 
bătindu-i inima. Ne-ai făcut cinstea să spui despre caii noştri că 
sînt buni. Noi însă dorim să cumpărăm alţii... sau măcar unul şi 
mai bun decit aceştia. Şi stăpînul nostru, cel mai mare neguţător 
din Polonia, ar vrea un cal negru, dacă se află. Bun de călărie... 

Mîrza stătu o vreme pe gînduri, închizîndu-şi şi mai mult 
ochii-i spălăciţi, se trase de sfircul mustăţii drepte, apoi zise: 

— Veniţi la grajduri... să vedeţi! şi o porni înainte, cu 
neguţătorii şi cu vreo trei slujitori după el. 

Deschise larg uşa, care scîrţii prelung, şi-i făcu pe caii ce 
ronţăiau ovăz să-şi întrerupă miîncatul şi să-şi întoarcă uşor 
capetele. 

Ferestrele mari lăsau să pătrundă lumina în voie, aşa că se 
vedeau bine toţi caii. Radu trecu alene şi-i privi. Trăsnet nu se 
afla printre aceştia. Veni lîngă Mirza. 

— Ei... ce zici? îl întrebă geambaşul. Nu-ţi place nici unul? 

— Ba, ca să-ţi spun drept, toţi sînt frumoşi şi voinici, dar nu 
e ce-ar dori stăpînul meu! Nu mai ai şi alţii? 

— Cum? Din toţi ăştia nu-ţi alegi nici unul? făcu Mirza 
nemulţumit. 

— Îţi spusei că panul meu ar vrea un cal negru... aşa că... 

Mirza se-ncruntă o clipă şi spuse cu neaşteptată răutate: 

— Bine, dar! Pofteşte, rogu-te încoace... Mai am un 
armăsar, care s-ar putea să-ţi fie pe plac... Il ţin singur într-un 
grajd anume făcut pentru el... 

Radu tresari şi întrebă cu sufletul la gură: 

— De ce? 

— Aşa... că-i de rasă aleasă! îi răspunse în batjocură şi cu 
ciudăţenie în priviri Mirza, şi se opri în faţa unui grajd mic din 
lemn de stejar. Deschideţi uşa şi scoateţi armăsarul, grăi el 
slujitorilor. 


Doi tătari, avînd în miîini unul o ţepuşă, şi altul un cnut 
pătrunseră în micul grajd şi, peste o clipă, Radu şi Costea auziră 
un nechezat puternic, care le îngheţă sîngele în vine. Era 
nechezatul lui Trăsnet. 

Flăcăii se dădură la o parte să facă loc şi-şi puseră capetele 
în piept, de teamă să nu fie recunoscuţi de cal şi să-i trădeze, 
astfel, fără voia lui. 

Dar Trăsnet ieşi pe uşa grajdului falnic între cei doi slujitori, 
cu gitul încordat. Trecu pe lîngă ei, părînd că nu-i bagă în 
seamă, deşi Radu simţi că a tresărit o frîntură de clipă, dar s-a 
stăpinit, înţelegiînd că se petrece ceva ciudat. 

— Ei, îl întrebă Mirza pe Radu. De acesta ce zici, 
neguţătorule? 

— Într-adevăr, recunoscu Radu, într-adevăr pare a fi un cal 
deosebit. Cît ceri pe el? 

Aci, tătarul izbucni într-un ris nestăpînit, la care-i ţinură 
hangul toţi slujitorii săi făcîndu-l pe Trăsnet să-şi întoarcă 
frumosul său cap cu stea în frunte. 

— ŢI-l dau de pomană dacă eşti în stare să te ţii pe spatele 
lui... nu mai mult, ci cît număr eu pînă la zece! 

— Cum aşa?! se prefăcu mirat foarte Radu. Ce fel de 
neguţătorie poate fi aceasta? 

— Este aşa cum este! Văzuşi ce grajd i-am făcut? De stejar! 
Ai mai pomenit domnia ta grajd de stejar la un cal? Şi ştii de ce? 
Că pe cel dinainte, de brad, l-a spart cu copitele... N-am pomenit 
cal mai nărăvaş... Şi pîn-acum, nimeni n-a fost în stare sa-l 
călărească... Pe toţi i-a trîntit şi i-a călcat în copite. Acest cal 
negru îl are pe satan în el, s-o ştii de la mine. 

— Dar de unde-l aveţi? se prefăcu Radu mirat. 

— | l-a luat chiar fiul hanului acum un an, în luptă, unui 
boier moldovean bătrîn şi neputincios! Pesemne că de aia-l şi 
purta calul... Ori cu el, ori fără el în spate, totuna-i era. 

— Ha, ha, ha! se făcu Radu că ride ca poftă. Şi acum 
domnia ta vrei să-mi rupă şi mie oasele? 

— Aşa-i că nu te-ncumeţi? Pe doi slujitori de-ai mei i-a lăsat 
schilozi. Ai putea totuşi să-ncerci, dar mai înainte să-ţi dau un 
sfat prietenesc rise din nou Mirza. 

— Care? 

— Spune-i prietenului domniei tale să-ţi sape şi groapa! şi 
geambaşul se porni din nou pe ris ca de-o glumă bună. 


— Ba iacă asta n-o fac! rise şi Radu, că doar n-o să mă 
lăsaţi dumneavoastră ne-ngropat. Însă încercarea n-o pot face 
aci, în curte... sau pe ulițele cetăţii. Să ieşim pe cîmpie... Cu un 
cal nărăvaş nu se ştie niciodată la ce te poţi aştepta... şi n-aş 
vrea să mă dea de ziduri. 

— Unde pofteşti! strigă Mirza. Puneţi-i şaua! Sfirşitul tot 
acelaşi va fi, ţi-o spun eu... Hai la cîmpie! 

Cei doi slujitori porniră cu frumosul cal înainte, iar după ei 
tot alaiul. Costea călare, la pas, şi ceilalţi după cai. Se opriră în 
faţa porţii. Radu le făcu semn tătarilor să lase calul slobod. ÎI 
fulgeră cu privirile pe Costea, care-nţelese şi luă frîiele celorlalți 
doi cai. Apoi Radu îşi făcu o cruce mare şi şopti: „Doamne- 
ajută!” îşi scuipă în palme şi le frecă una de alta şi făcîndu-şi 
vînt, fără să pună piciorul în scară, sări pe el uşor, îl bătu pe git 
cu dragoste şi strigă: „Hai, Trăsnet, flăcăul tatii!... hiii, ca vintul 
şi ca gindul, vorba din basme!” 

Şi Trăsnet, slobozind un nechezat puternic şi pătrunzător, 
îşi încorda gitul şi ţişni ca din arc, urmat de Costea cu ceilalţi 
cai, care porniră în goană nebună ca să nu se lase mai prejos. 
Tătarii rămaseră încremeniţi. Cînd înţeleseră în sfîrşit, ce se- 
ntîmplase, călăreţii erau prea departe şi ar fi fost prea tirziu ca 


să-i mai ajungă cu vreun cal, oricît de iute ar fi fost acela. 
x 


Cînd intrară Radu şi Costea cu cei patru cai pe poarta 
castelului din Baia, boierul Laţcu era în pridvor cu Dana, făcînd 
haz de o cloşcă ce scosese boboci de rață şi privea mirată la ei. 

Pe cal fiind, Radu îşi scoase cuşma cu pană verde şi grăi: 

— Sărutăm dreapta şi bun găsit! lată, boierule, mă-nclin cu 
slujba-ndeplinită. Trăsnet este iarăşi acasă! 

Dana îşi duse mîna la inimă şi se făcu roşie ca macul, iar 
Laţcu holbă ochii, nevenindu-i să creadă şi se repezi la cal, 
răsfirindu-i coama neagră, corb. Apoi îl sărută pe ochi. 

Radu sări din şa drept în picioare. Costea descălecă şi el, 
dînd caii în grija unui slujitor. 

Bătrînul boier veni apoi lîngă Radu şi-i spuse zimbind, 
măcar că nu-i venea: 

— Bine că venişi, jupîn Radule! Odihneşte-te, odihneşte-te, 
dragul meu, ca să prinzi noi puteri, că am a-ţi încredința altă 
treabă voinicească, pe care numai tu o poţi duce la îndeplinire. 


— Care anume, boierule? întrebă Badu, tremurind şi 
stăpînindu-şi cu greu miînia ce începuse să-i clocotească în vine! 

— E, făcu Laţcu nepăsător, un gînd mai vechi de-al meu, 
poate năstruşnic, dar care, înfăptuit, i-ar pune în mirare pe toţi 
vînătorii noştri... şi chiar pe măria sa Dragoş-Vodă...! 

— Dar care, boierule? stărui Radu, bănuind că la ceva uşor 
nu se putea aştepta. 

Laţcu păru că se gîndeşte cîteva clipe, apoi spuse alene: 

— lacă, m-am cam săturat să tot folosim şoimi la 
vînătoare... Şi m-am gîndit că pentru vietăţi mai mari, cu blană, 
foarte nimeriţi ar fi vulturii! 

Radu tresări puternic şi se dădu un pas înapoi: 

— Vulturii, măria-ta!? 

— Da, ai auzit bine, vulturii am zis, că se găsesc sumedenie 
în creierii munţilor noştri... fie vulturi-codalbi sau zăgani... sau 
pleşuvi... sau şi mai bine pajere... Da, da, să-mi prinzi doi pui de 
pajeră... şi să-i înveţi la vînătoare..., că tu te pricepi mai bine 
decit toţi! 

— Dar cine-a mai pomenit, măria-ta, vulturi învăţaţi la 
vînătoare? Şoimii sînt altceva, dar vulturii...?! se uimi Radu. 

— Dacă n-a pomenit pîn-acu', o să pomenească de-aici 
înainte! Miine, nu; dar poimiine pleci după vulturi... Carpaţii gem 
de ei. 

Radu îşi ridică privirile întrebătoare asupra Danei, care-i 
răspunse din ochi îndurerată. Apoi se răsuci pe călciie, fără să 
mai spună o vorba şi plecă. Costea îl urmă de îndată şi, cînd fu 
încredinţat că nu-i poate auzi nimeni, îi şopti: 

— Acum ai înţeles că vrea să te piardă? Păi cînd te-ar 
prinde vulturoaica la cuib, te-ar păli cu aripile şi ţi-ar scoate 
ochii cu clonţul. Cîţi păstori îndrăzneţi am văzut eu orbiţi de 
vulturi! 

— Pe mine n-o să mă orbească, fii fără grijă! îi răspunse 
Radu înfuriat. 

— Aşadar, tot ai de gînd să te duci? 

— Nu ştiu încă bine ce am să fac. Cu Trăsnet ne-a ajutat 
norocul, isteţimea şi iuţeala lui. Şi apoi şi mie îmi era tare drag 
calul ăsta şi-mi lipsea! Dar ca eu să fiu orbit de vulturi, şi să 
rămîn milog la curtea lui Laţcu... şi apoi să-şi dea fata după cine 
ştie ce fecior de neam, numai fiindcă-i de neam... De! Asta n-o 
mai pot îndura. Şi-arunci... 


— Atunci... nu cumva să faci vreo prostie?! 

— Am să-ţi urmez sfatul, orice s-ar întîmpla! 

— Să fugi? 

— N-am încotro, frate Costea! Cu timpul am să mă 
liniştesc... am să uit, cum o vrea Dumnezeu! Dar ca să-şi bată 
Laţcu joc de mine mai departe nu mal vreau cu nici un chip! 


A treia zi, boierul Laţcu trimise un slujitor să-l cheme pe 
Radu; dar în locul lui veni starostele de vînători foarte neliniștit: 

— Măria ta, jupîn Radu nu se află nicăieri! 

— Cum aşa?! se-ncruntă bătrînul înspăimîntător la vedere. 
N-a lăsat vorbă unde s-a dus? 

— Nu, boierule. Aseară, după cină, am mai stat de vorbă 
puțin şi apoi ne-am dus la culcare; ne-am spus „noapte bună” ca 
de obicei şi azi m-am gîndit, cînd nu l-am văzut pe nicăieri, că s- 
o fi dus la pajere, după cum îl auzisem vorbind deunăzi. 

— Fără să stea de vorbă cu mine mai înainte?! se răsti 
Laţcu. Dacă voi nu ştiţi ce-i cu el, să vă spun eu: a fugit! Şi de nu 
mi-l aduceţi aci cît mai degrabă viu sau mort, vă spînzur de 
grinda casei pe toţi, ca să fiţi pildă şi pentru alţi nemernici. 
Haida, cară-te de aci şi decit să te întorci fără de Radu, mai bine 
să te arunci în Bistriţa. 

— Am înţeles, înalte stăpîne! 

— Vezi ce cal lipseşte din grajd! Şi să puneţi cîinii de 
vînătoare pe urmele lui. Ha, ha, ha, rise în silă boierul, asta-i 
bună, zău aşa, ciinii învăţaţi de Radu să adulmece vînatul după 
miros de astă dată or să-l prindă pe el însuşi. Mai mare risul de 
aşa poznă nemaipomenită. Dar el şi-a făcut-o singur. Ce a 
căutat, va găsi. Du-te! 

Andrei, starostele de vînători, şi Şandru, ajutorul lui, erau 
amindoi buni prieteni cu Radu şi se găseau în mare zbucium 
sufletesc: chiar ei să fie trimişi cu cei mai buni vînători şi cu 
cîinii după fugar?! 

— Ce facem, Andrei, cum o scoatem la capăt cu povestea 
asta nenorocită? întrebă Şandru. 

— N-avem încotro, trebuie să ne facem datoria, trebuie să-l 
prindem, că altminteri sînt în joc viaţa noastră, femeile şi copiii 
noştri! Ce putem face alta? Numai să dăm de el! oftă cu grijă 
Andrei. 


— Trebuie să dăm! Cred că Radu o să umble mai mult 
noaptea, ca să nu dea de bănuit. Ei, noi vom merge fără preget 
şi ziua şi noaptea! 

— Uşor de vorbit, dar greu de îndeplinit. Păi crezi că te mai 
poţi ţine pe picioare, omule, dacă ai să umbli o zi în şir călare? 
Vai de capul tău! Fără de popas nu se poate. Vorba e încotro s-o 
pornim după el? lată, cîinii nu-i adulmecă nici o urmă. Nici 
pomeneală de copite, nicăieri. Să ştii că a învelit cu paie şi cîrpe 
copitele calului şi s-a tot dus! Pas' de-l găseşte. Dar stau şi mă 
gîndesc că... spre răsărit, la tătari nu s-a putut duce; la miazăzi, 
în Ţara Românească, de asemenea. Nu s-a putut îndrepta decit 
înapoi spre Maramureş, unde are prieteni! 

— Isteţ eşti, măi Andrei! Aşa trebuie să fie, precum zici. 
Deci, hai să apucăm pe drumul care ne-a adus din Maramureş în 
Moldova şi nu se poate să nu dăm de el sau măcar de urmele lui 


pe undeva. 
x 


În seara următoare, venind dinspre „Cîmpul lui Dragoş”, 
trecu prin satul Boureni un călăreț trudit, plin de praf şi sudoare, 
care i se scurgea pe obraz lăsîndu-i dîre murdare. Întrebă de 
casa şoltuzului şi ceru a vorbi cu stîpînul, care, cînd auzi că e 
căutat de om de la domnie, ieşi îndată. 

— Bună seara, jupîne şoltuz! grăi călăreţul 

— Bine-ai venit, jupîne! răspunse şoltuzul. Cu ce-ţi pot fi de 
folos? 

— lată care-i nevoia ce mă mînă la domnia ta: sînt trimis de 
măria sa Dragoş-Vodă tocmai la Maramureş să caut şoimi 
pentru vînătoare. Mi-i tare degrabă, dar calul meu, măcar că-i 
vîrtos precum se vede, a obosit. Ţi-l las pînă mă întorc şi te rog 
a-mi da altul odihnit! 

— Apoi dacă-i numai atit, treaba e făcută! grăi şoltuzul. Cai 
ca ai mei se ştie că nu are nimeni în Boureni. Poftim să-ţi alegi şi 
umblă sănătos! Să ştii, însă, că nu mi-e ruşine nici cu calul 
domniei tale. Da' acolo-n traista aceea ce se zbate?! întrebă 
omul cu uimire. 

— Ha! rise în silă călăreţul. Un biet vătui, care mi-a căzut în 
mînă în drumul meu prin pădure. Îmi prinde bine la drum lung, 
că n-am timp să mai vinez, în goana mea după şoimi. 

— Aşa, aşa! făcu omul. Măcar că ţi-ai luat şi arcul şi tolba cu 
săgeți şi văd că şi securea o ai la spate. 


— Ca să fie la orice nevoie, jupîne şoltuz! 
— Aşa, aşa, încuviinţă din nou şoltuzul. lacă, poftim alege-ţi 
calul care-ţi place şi pune-l pe al domniei tale în locu-i! 

Pe aceleaşi meleaguri, puţin bătute de oameni în cursul 
unui an, se ivi la scurtă vreme după trecerea călăreţului nostru, 
un pîlc de oşteni pe cai vînjoşi, avînd cu ei şi o haită de cîini. 

Păreau că sînt în căutarea cuiva: mergeau la pas şi 
asmuţeau clinii încoace şi încolo, doar vor adulmeca vreo urmă. 

Deodată, unul dintre ei, ce părea a fi căpetenia, tresări la 
auzul unui nechezat prelung şi parcă îndurerat. 

— Staţi pe loc! strigă el cuprins de fiori. Dacă nu mă înşeală 
auzul... 

Dar n-apucă să-şi sfirşească gîndul că nechezatul se auzi 
din nou, de astă dată mai puternic, de parcă ar fi fost înţeles de 
calul ce voia să le dea de veste că se află prin apropiere. 

— Dacă nechezatul ăsta nu-i al lui Fulger, armăsarul lui 
Radu, eu îmi pun capul pe trunchiul din faţa noastră şi nu-l mai 
iau de-acolo! S-o luăm pe poteca din dreapta să vedem unde ne 
duce! grăi înfierbîntat oşteanul de adineauri. 

Drumul îi scoase de îndată chiar la intrarea în satul Boureni. 

Ceata se opri din nou şi aşteptă. Şi pentru a treia oară se 
auzi nechezatul puternic al calului. 

— Nu mai e nici o îndoială, spuse Sandu. Ai dreptate, 
Andrei. E Fulger! 

Şi pîlcul porni grăbit, lasînd în urmă-i un nor de praf. 

Ca atraşi de o presimţire se opriră în faţa casei şoltuzului. 

Andrei se apropie călare de poartă şi bătu cu miînerul 
spadei de trei ori. În aceeaşi clipă chiar se auzi din nou 
nechezatul cunoscut şi stăpinul casei se ivi de după un nuc 
rămuros cu tulpina groasă cît doi oameni voinici. 

— Bună vremea, prietene! zise Andrei. Bucuroşi de oaspeţi? 

— Apăi, zimbi şoltuzul, spre a vă răspunde la această 
întrebare, va mai întîi să ştiu ce fel de oameni vor să-mi intre în 
casă! 

— Aşa-i! Pe scurt, sîntem oşteni de-ai boierului Laţcu şi 
căutăm un fugar! 

— Prea bine; vă doresc să-l prindeţi cît mai degrabă; dar ce 
v-a făcut să credeţi că l-aş adăposti eu cumva, de v-aţi oprit 
taman la casa mea?! 


— Aşa-i şi asta! Am auzit un nechezat care credem că este 
al unui vestit armăsar, pe nume Fulger, călărit de fugarul 
căutat! 

— S-ar putea să fie! E adevărat că în grajdul meu se 
zbuciumă un preafaimos armăsar străin de ai mei; călăreţul 
acestuia însă a plecat de mult! 

— Cum aşa? 

— Calul îi era istovit de drum; omul mi-a spus ca-i de la 
domnie şi umblă după şoimi; m-a rugat să-i împrumut alt cal pe 
care o să mi-l înapoieze la întoarcere. Asta-i toată tărăşenia. Şi 
acu, poftiţi să vedeţi calul! 

— Ba, mai bine fii bun, rogu-te şi adă-l domnia-ta încoace! 

— Păi, tocmai asta e pozna, că nu pot,... nu se lasă,... e cal 
nărăvaş, care nu ştie decit de stăpînu-său! se văită şoltuzul. 

— Taman ca frate-său Trăsnet! rise Şandru. Cai de soi, 
româneşti! Hai la grajd. 

Fulger îi întîmpină cu un nechezat plin de veselie şi nu mai 
avu astimpăr. Andrei îl bătu pe greabăn cu palma, îi puse 
căpăstrul uşor şi-l scoase afară. 

— Prietene, îi grăi Şandru, şoituzului, îţi făgăduim a-ţi aduce 
înapoi calul dumitale. Noi pe acesta îl luăm, vezi că ne cunoaşte 
şi ne ascultă ca pe stăpînii lui. Pînă atunci, primeşte calul acesta 
care ne e de prisos... şi rămii cu bine! 

— Mergeţi sănătoşi şi să ştiţi că eu vă aştept cu calul meu; 
văd că nu mă pot împăca bine cu ai domniilor voastre! 

— Te mai rugăm un lucru, ca să ne uşurezi sarcina. Ştii 
cumva încotro a apucat-o fugarul ce-l căutăm? 

— Dacă mi-o fi grăit adevărul sau m-a amăgit nu pot şti, dar 
el mi-a spus că l-ar fi trimis măria-sa Dragoş-Vodă tocmai la 
Maramureş, după şoimi de viînătoare! Aşa o i..., n-o fi aşa, 
Dumnezeu ştie! Dar domniile voastre porniţi încotro veţi crede 
de cuviinţă şi fiţi sănătoşi! 

Andrei îl privi repede pe Şandru şi strigă: 

— Văzuşi, măi, frate Şandrule, că am cugetat bine? N-avea 
încotro s-o apuce decît spre Maramureş! Ce mai aşteptăm dar? 

Rămii sănătos, om bun, şi să ne vedem cu bine! 

Şoltuzul rămase în pragul porţii, alături de calul lăsat de 
oşteni şi urmări pilcul care stîrni din nou un nor alburiu de praf, 
ce se risipi şi se pierdu în zare, pină nu se mai văzu nimic. 


Dimineaţa era senină şi caldă ca o zi de vară timpurie. 
Călărețul străin înainta anevoie, la pas, pe drumul colţuros de 
stincă ce mergea către Maramureş. Se găsea încă în Tara 
Moldovei. Abia trecuse Bistriţa prin vad, cînd deodată îi ajunse la 
urechi un zvon îndepărtat de lătrături cunoscute. Inima începu 
să-i bată cu putere în neştire. 

„Au pus cîinii pe urmele mele! îşi zise el. Cîinii învăţaţi de 
mine! Noroc că m-am gîndit că se poate întîmpla asta!” 

Sări sprinten de pe cal, îl luă de friu şi-l ascunse, 
priponindu-l în dosul unui desiş de brazi şi tufe de ienuper. 

„Aşa, grăi mai departe călăreţul, vorbind cu sine însuşi, şi 
acum să poftească să mă prindă! Să ne aţinem aci, lîngă stînca 
asta învelită în muşchi verde. Dacă vin pe urmele mele, trebuie 
să treacă, pe la mijlocul pajiştei. Să vedem acum dacă ciinii mei 
n-au uitat ce i-am învăţat!” _ 

Se ascunse în spatele stîncii la timp. Indată lătrăturile se 
auziră aproape şi la mijlocul pajiştei se arătară copoii boierului 
Laţcu, adulmecînd cu boturile la pămînt. Şi-n clipa următoare, ca 
din senin, ţişni un iepuraş, care o luă la goană prin faţa haitei. 

Cîinii, înnebuniţi la vederea vînatului, porniră săgeată după 
el. Călăreţii, care nu avuseseră vreme să vadă după ce aleargă 
cîinii, crezură că aceştia au simţit puternic urma fugarului şi se 
năpustiră călări după ei. lar fugarul sări în dosul desişului, 
încălecă şi o porni mai departe prin rariştea de brazi Dar 
şiretlicul lui fu dibăcit numaidecit. Nu degeaba călăreţii ce-l 
urmăreau fuseseră tovarăşii lui de vînătoare. 

— Asta-i una de-a lui Radu, îmi pun mîna în foc! spuse 
Andrei rizînd totuşi, măcar că fusese păcălit. 

— Mă tem şi eu; semne că-i prin apropiere! 

— Dacă-i aşa, după el mai departe! 

— lan staţi pe loc şi ascultați! strigă Costea. Auziţi tropotul 
unui cal la pas? 

Oamenii îşi ascuţiră urechile şi prinseră într-adevăr zgomot 
de copite bătute rar. i 

— Nu poate fi decit Radu! spuse Andrei. Intr-acolo, 
degrabă. 

Caii vinătorilor erau obişnuiţi cu muntele. Călcau uşor, cu 
capul în jos, alegind pietrele şi înaintînd cu grijă. Deodată în faţa 
lor se ivi călăreţul străin. 

— Radule! strigă Şandru, Radule, fratele meu, stai pe loc! 


Dar Radu îşi înfipse cu înverşunare pintenii în burta calului, 
care se ridică în două picioare, nechezind dureros şi se avîntî în 
codru. 

În aceeaşi clipă însă, cîinii, care-şi recunoscuseră stăpînul, 
porniră valvirtej, scheunînd de bucurie, şi-i înconjurară calul cu 
lătrături vesele, împiedicîndu-l să meargă mai departe. Atunci 
Radu sări din şa şi o luă la fugă, căutînd scăpare printre steiuri şi 
brazi. 

Andrei îi striga, punîndu-şi mîinile la gură: 

— Radule, avem poruncă să te aducem înapoi viu, sau 
mort. E-n joc şi viaţa noastră, nu numai a ta. Fii cuminte şi stai 
pe loc! Tu eşti unul, iar noi, zece; tot nu poţi scăpa din miinile 
noastre în cele din urmă, orice ai face! 

La aceste vorbe, Radu, cugetind că Andrei are dreptate, se 
opri, le ieşi în faţă, abia stăpinindu-şi lacrimile de ciudă, şi le 
spuse cu obidă: 

— Ah, de ce nu s-a deschis în faţa mea o genune ca să m- 
arunc în ea şi să sfirşesc odată cu viaţa asta plină de năpastă! 

— Suie-te pe cal şi hai, înapoi, Radule! Şi nu deznădăjdui! îl 
îmbărbăta Şandru. Am auzit şi eu o vorbă rămasă de la înţelepţii 
bătrîni din vechime: chiar atunci cînd ţi-ai pierdut cea de pe 
urmă nădejde, tot să nu-ţi pierzi nădejdea! 

— Hm! rise cu amărăciune Radu, ce puţin se potriveşte 
cîteodată vorba cu fapta. Viaţa le dă pe amîndouă peste cap. Aş 
vrea să-l văd pe înțeleptul care a scornit această vorbă în locu- 
mi... şi să-l întreb; la ce i-ar folosi nadejdea lui cea de pe urmă?! 


Cînd Radu intră în curtea boierului Laţcu, între Şandru şi 
Andrei, cu mîinile slobode, ca orice om liber, stăpînul casei îl 
aştepta tremurind de mînie. Ridică pumnul şi voi să-l lase 
năprasnic asupra tînărului, dar un țipăt de la fereastra de sus îl 
făcu să se-ntoarcă brusc şi să rămînă cu braţul în aer. Capul 
Danei dispăru din fereastră şi boierul se stăpîni, amintindu-şi 
deodată că acestui om îi datoreşte viaţa fetei sale, ce-i era atit 
de dragă. 

Urlă totuşi ca un scos din minţi către cei doi starosti de 
vînători: 

— De ce nu l-aţi legat? 


— La ce să-l legăm, boierule? răspunse Andrei supărat, 
dacă s-a dat în mîinile noastre de bună voie. Doar n-o să mai 
fugă! 

— N-o să mai fugă, pentru că o să stea la butuc. Acuma 
chiar, în faţa casei, ca să-l vadă toţi cei ce vor trece pe aci şi să 


le fie învăţătură de minte! 
x 


De sărbătorile Paştelui, la casa boierului Laţcu era masă 
mare. Din nou această petrecere avea să fie cinstită de măria sa 
Dragoş-Vodă şi ai săi. 

Dinaintea  prinzului începuseră să sosească la curtea 
Laţcului rădvane trase de cîte patru cai, cu boierii poftiţi la 
marea sărbătoare de primăvară. 

Şi toţi boierii şi jupînesele ce soseau îl priveau pe Radu pus 
cu braţele şi picioarele în butuc, ca şi cînd n-ar fi văzut nimic, şi 
intrau nepăsători în casa, fără să-ntrebe măcar ce e cu el. 

Într-un tîrziu sosiră şi domnul cu ai lui, îndelung aşteptaţi de 
toată suflarea. Dar iată că, de îndată ce intră pe poarta mare, 
înaltă şi grea de stejar, Dragoş-Vodă dete cu ochii de Radu în 
butuc şi se opri, încruntîndu-se nemulţumit. 

— Ce-i cu Radu în starea aceasta, boier Laţcule? făcu vodă 
grabnică întrebare boierului, care-i ieşise în întîmpinare. 

— A fugit de la casa mea ca un lotru de codri, ca să nu-mi 
îndeplinească o poruncă şi, pentru această mirşavă faptă, l-am 
osîndit precum se vede! 

— De cînd stă astfel? 

— Numai de ieri, măria ta! 

— Şi nu socoţi domnia ta că-i prea mult să mai steie şi 
astăzi? Într-o zi de mare sărbătoare creştinească, aşa precum 
este aceasta ce o prăznuim? 

— Şi fiul mea de ar fi greşit astfel, răspunse cu semeţie 
Laţcu, i-aş fi dat aceeaşi pedeapsă, măria ta, spre a fi pildă de 
îndreptare şi altora. 

— Într-o zi de mare sărbătoare, boierule, cînd toată lumea 
mănîncă, bea şi se veseleşte, se cade a fi mai îngăduitori, mai 
iertători cu semenii noştri. Eu nu aş putea să stau tihnit la masa 
domniei tale, ştiind pe cineva că zace în butuc ca un tilhar de 
drumul mare. Cu atît mai mult, boierule, cu cît acesta este 
Radu, care, precum bine ştim cu toţii, a făcut întotdeauna mult 
pentru casa dumitale, purtîindu-se mai frumos ca mulţi fii 


adevăraţi şi buni prieteni. lar dacă a fugit, nu ştiu, zău, dacă nu 
a avut şi un pic de dreptate. Socot că m-ai înţeles! mustăci 
vodă. 

— Cum nu se poate mai bine, înalte stăpîne! Să fie dezlegat 
Radu de îndată! porunci boierul Laţcu. 

— Şi să poftească, aşa, ca întotdeauna, la masa noastră! 
adaogă vodă, smucindu-şi fruntea în sus şi pornind spre intrarea 
în casa. 


NER 


, 


Capitolul VI 


Viaţa lui Dragoş-Vodă în grea cumpănă 


scoadele moldovene aduseră ştirea că, de astă dată, în fruntea 
hoardelor tătăreşti venise însuşi hanul lor, Ghirai. 
Oştile se ciocniră în Ţara de Sus, pe un loc larg dinainte de 
Dorohoi şi bătălia fu mai crîncenă ca niciodată. Hanul nu intrase 
în luptă, el privea călare de pe un dîmb, strigîndu-le alor săi 


cuvinte de îmbărbătare. Dragoş-Voda îşi împărţise oastea în 
patru cete în cap cu el însuşi şi cu cîte un boier de credinţă, 
printre aceştia socotindu-l şi pe Bale. 

Tătarii, urcați călări pe un deal uşor înclinat, îşi dădură 
drumul la vale în urlete ce te înfiorau pînă în măduva oaselor, 
prăvălindu-se ca nişte bolovani vii asupra moldovenilor, care, 
văzîndu-i că vin năprasnic în clipa potrivită, după obiceiul lor, se 
rupseră în două şi-i prinseră pe duşmani ca-ntr-un cleşte uriaş. 
Sunau scuturile de loviturile spadelor, dar răsunau şi tidvele 
cotropitorilor sparte de ghioagele moldovene; cele mai multe 
capete se prăbuşeau în ţărină, bolborosind cuvinte neînţelese. 

— Nu vă lăsaţi, copii! strigă Dragoş înfierbîntat la culme, 
tăind în dreapta şi în stînga cu paloşul său mare şi greu. 

Dar acela care se întrecuse pe sine însuşi şi-i lăsase pe toţi 
muţi de uimire fu Radu. Fulger, calul său, se lupta aproape tot 
timpul în două picioare; iar el, mînuind cu agerime două spade, 
făcuse prăpăd. 

Deodată îşi struni calul şi apoi se repezi înainte ca dus de 
vînt. Boierul Laţcu era în primejdie de moarte. Trei tătari îl 
înconjuraseră şi erau gata să-l doboare, căci bătrînul istovit abia 
se mai apăra. Şi marea mirare a lui Radu era făptul că în 
preajma lui Laţcu, văzînd aceasta, se afla boierul Bale, crezut 
prieten şi care totuşi nu se gindea să-i sară în ajutor, aşteptîind 
parcă să vadă ce se întîmplă. 

O clipă de ar mai fi trecut, şi Laţcu ar fi fost pierdut pentru 
totdeauna. Dar chiar în clipa aceea se ivi ca din senin Radu, 
care, din două lovituri numai, isprăvi cu cei trei tătari şi îndrăzni 
să-i strige lui Bale, fără să-i pese de ce va urma: 

— Ce-asteptai boierule Bale, de stăteai aşa, nepăsător? 

Apoi, îndreptîndu-se spre Laţcu, spuse: 

— Hai, stăpîne, ajunge de-astă dată! 

Laţcu se lăsă dus ca un copil şi de abia mai putu să 
îngaime: 

— Îţi mulţumesc, Radule! 

Dar Radu nu mai avea timp să asculte mulţumiri. Văzu cu 
groază cum hanul Ghirai ridică mîna şi din spatele dîmbului se 
iveşte o nouă oaste proaspătă, odihnită, gata de luptă. ŞI, 
lăsîndu-l pe Laţcu la adăpost, porni chiuind ca la nuntă: 

— Uiu, iu, iu, pe ei, măi, nu vă lăsaţi! Aci să le săpăm 
mormîntul! 


Îmbărbătaţi de vitejia fără de seamăn a lui Radu, porniră 
toţi moldovenii cu o îndîrjire nemaipomenită. Înspăimîntaţi de 
înverşunarea neaşteptată a acestora şi de vederea capetelor ce 
zburau în toate părţile, tătarii rupseră şirurile şi se întoarseră, 
rupînd-o la fugă. 

Dar hanul ajunsese să coboare dîmbul şi iată că se găsi faţă 
în faţă cu boierul Bale. Ridicară amindoi spadele, le încrucişară, 
dar nici unul, nici altul nu cuteză să lovească. Ba lui Radu, care 
ar fi dorit să-l înfrunte el pe han, i se păru că cei doi vrăjmaşi 
schimbă citeva vorbe, îşi mai ciocnesc spadele de cîteva ori şi 
se îndepărtează unul de altul, fără nici o noimă. 

„Aci nu e lucru curat!” îşi spuse Radu. „Oare Dragoş-Vodă o 
fi văzut aceasta?” 

Dar măria sa nu avea vreme să privească cum se bat 
ceilalţi, că trebuia să le ţină piept la doi tătari, care se 
năpustiseră asupra lui. 

Şi iată că, la un nou semn al hanului, tătarii, prefăcîndu-se 
că fug îngroziţi, părăsiră cîmpul de bătălie. 

Lui Radu i se păru că nici de astă dată nu-i lucru curat şi îşi 
făgădui să fie cu multă Ware aminta; 


La întoarcere, boierul Bale caută să se ţină mai pe lingă 
Radu. În apropiere de Bale, cînd caii lor se găsiră, în sfîrșit 
alături, Bale îi şopti! 

— Să-ţi spun drept, jupîn Radule, te credeam mai isteţ! 

— Şi ce te face să crezi că te-ai înşelat? 

— Te mirai că n-am sărit sa-l scap pe boierul Laţcu, 
primejduindu-mi eu viaţa mea, pe care o socotesc mai prețioasă 
decit a lui? Ci eu mă mir de domnia ta că ai sărit să-l scapi! 

— De ce? 

— Poate că te mai pune din nou la butuc, cînd i-o veni bine! 
rînji bătrînul boier. 

Radu clătină din cap cu amărăciune şi răspunse: 

— Toane de bătrîn, boierule Bale! 

— Hm! îşi strînse buzele cu dispreţ boierul Bale, dînd din 
cap şi răsfirindu-şi barba albă cu degetele-i butucănoase. Păcat 
că Laţcu nu ştie să preţuiască aşa cum se cuvine un om ca tine, 
Radule! 

Aci, tînărul oştean izbucni, cuprins de o mare miînie, şi 
spuse cu buzele strînse, în şoaptă: 


— Ca să vezi şi domnia ta, boierule Bale, pe cine şi-a ales 
vodă mare sfetnic! Ptiu! şi Radu scuipă cu scîrbă în praful 
drumului şi înverşunat îşi vărsă năduful mai departe: pe altul 
mai priceput nu-l găsea, parcă nu mai erau atiţia şi atiţia boieri 
de seamă, mult mai destoinici decit el. 

Bale nu-şi mai încăpea în piele de bucurie că Radu rosteşte 
asemenea cuvinte despre Dragoş-Vodă şi Laţcu. Ar fi voit să 
spună şi el ceva în sprijinul celor rostite de flăcău, dar rămase 
uimit peste măsură, auzindu-l pe tînîrul ostaş că dă viu grai 
chiar gindurilor sale: 

— Păcat că măria ta erai pe atunci prins la tătari; poate 
altfel s-ar fi făcut lucrurile în ţară. E, dar bun e Dumnezeu! oftă 
Radu, ridicînd privirea spre cer. 

— Şi eu spun despre tine, Radule, că să fi fost tu omul meu, 
ehei! 

Radu nu-i dădu pas să isprăvească şi-l întrebă repede: 

— Nu zău, chiar ai dori aceasta, boierule Bale? 

— Ehei, răspunse bătrînul surizător, ţi-ar pune Dumnezeu 
mîna în cap; dar am stat prea mult de vorbă împreună... şi să nu 
dăm de bănuit. Daca vrei, treci miine seară pe la mine! 

— Hei, aş trece eu, boierule, dar sînt ţinut tare strîns de 
cînd am fugit. La ce să le spun că vin la curtea măriei tale? Îmi 
trebuie o pricină! 

— Am să te cer eu Laţcului, spunindu-i că vreau să te 
cercetez asupra unor căţelandri de copoi, dacă face să-i păstrez 
sau nu pentru vinătoare. 

— Aşa da, că altminteri, să-ţi spun drept, mă cam tem, şi nu 
de alta, dar n-aş vrea să mor pînă nu-i las puţin sînge stăpînului. 

Bătînd în pinteni de bucurie, bătrînul boier îşi spuse încîntat 
de dibăcia lui: 

— Al meu e Radu. De acuma pot păşi neabătut pe calea 


mult dorită. 
* 


A doua zi se înfăţişă la curtea boierului Laţcu un slujitor 
domnesc, care-i spuse marelui sfetnic că e poftit dimpreună cu 
Radu la palat. 

Incălecară şi porniră amîndoi deodată. Tot drumul de la el 
de acasă pînă la curtea domnească, Laţcu nu vorbi decît atîta, şi 
asta mai mult ca pentru sine însăşi: 

— De ce ne-o fi chemat vodă pe amindoi? 


Dragoş-Vodă nu le puse prea mult răbdarea la încercare, 
că, îndată ce-i văzu pe fereastră, îi întîmpină cu braţele 
deschise, îi pofti să şadă şi le spuse surizind: 

— lată care-i pricina acestei chemări cu noaptea-n cap! 
Radu Bradu, destoinic oştean al domniei tale, boier Laţcule, a 
dovedit multă pricepere şi deosebită vitejie în lupta noastră cu 
tătarii. Aceste alese însuşiri ale lui se şade a fi cu cinste 
răsplătite de către toţi şi mai vîrtos de către domnul ţării. De 
aceea am hotărît să fac căpitan de oaste şi să-l iau de aci 
înainte în slujba mea la palat! 

Radu se făcu tot flăcări de fericire. Dar Laţcu, schimbiîndu- 
se fără rost de pe un picior pe celălalt, grăi nemulţumit: 

— Nu e prea tînăr, măria ta? 

— La fel de tînăr a fost şi cînd ţi l-a adus înapoi pe Trăsnet 
şi ieri, cînd te-a scăpat de la moarte! Şi apoi, boierule, vitejia n- 
are vîrstă. Eu îi cunosc bine toate l pravile, E om de nădejde! 


Dana şedea cu capul aplecat pe gherghef şi lucra adîncită 
în gînduri. Deodată tresări la zgomotul făcut de nişte paşi uşori, 
ce n-ar fi dorit să fie auziţi. 

Cînd ridică privirea întrebătoare, în faţa ei era Radu. 

— Mă iartă dacă te turbur din lucru, domniţă Dana, dar am 
venit să-mi iau rămas bun...! 

Fata surise cu tristeţe şi răspunse: 

— Am aflat de slujba cu care te-a cinstit vodă! Căpitan de 
oaste e ceva, jupîn Radule... La mai mare îţi urez din tot sufletul. 

— Să te-audă Cel de sus! Acum însă, grăi de astă dată Radu 
cu o neaşteptată îndrăzneală şi nerăbdare, acum cred că-i pot 
vorbi tatălui domniei-tale... despre noi doi pe şleau, neted! 

— Mi-e teamă! E aşa de îndirjit! Mai aşteaptă, rogu-te! 

— Ba nu, domniţă! Trebuie s-o lămurim acum, ca să ştiu ce- 
mi rămîne de făcut! Chiar acum mă duc la dînsul! 

— Radule, nu, nu încă. 

Dar tînărul nu mai răspunse, urcă în grabă scările şi 
pătrunse în odaia bătrinului sfetnic. 

— Sărutăm dreapta, cinstite boierule! 

Laţcu mormăi ceva ce voia a fi bună ziua. Apoi ridică la el 
ochii întrebători. 

— Am venit să-mi iau rămas bun! 

— Mergi sănătos! 


— Şi mai am a spune ceva, măria ta! Şi anume că, după 
cum bine ştii, preacinstita fiica a domniei tale, Dana, îmi este 
tare dragă şi te rog să mi-o dai de soţie! 

Bătrînul rămase ca trăsnit. Nu se aştepta la o asemenea 
îndrăzneață cerere. Fu cîteva clipe descumpănit; nu ştia ce să 
facă: să se înfurie, sau să se stăpinească? Acum în faţa lui era 
căpitanul de oaste Radu Bradu şi nu oşteanul său. Rise cam cu 
gura altuia şi răspunse molcom, batjocoritor: 

— i-o dau, căpitane... 

— Mi-o dai?! ţipă fericit Radu. 

— i-o dau... cînd ai să-mi aduci inelul de aur cu smaragd 
de pe mîna lui Dragoş-Vodă! 

Radu se-ncruntă de acest joc al bătrînului şi grăi: 

— Dar cum o să ajung eu vreodată să am acest preţios inel 
din strămoşi al măriei sale Dragoş-Vodă?! Asta e cu neputinţă! 

— La fel ca şi Dana să-ţi fie soaţă, căpitane Radule! 


Casa din Baia, unde trăgea boierul Bale, cînd treburile ce le 
avea la domnie îi cereau să fie în cetatea de scaun, nu era prea 
arătoasă, dar avea în faţă o grădină mare şi bogată, plină cu tot 
soiul de pomi roditori şi flori cu nemiluita. Îşi alesese într-adins 
această locuinţă, pentru că putea să vadă bine de la fereastră 
pe aceia care-i intrau în curte şi mai ales să-i împiedice uşor de 
a veni în casă la nevoie, dacă sosirea lor nu era dorită. 

Radu găsi poarta deschisă şi cîinii legaţi. Nici pomeneală de 
vreun slujitor, nici în preajma casei, nici la cuhne şi nici la 
grajduri. 

— Măi, să fie! se miră Radu, s-ar spune că spre a te păzi 
bine, trebuie să te lipseşti mai întîi de paznici. Boierul Bale nu 
vrea să vadă şi să ştie nimeni de venirea mea? Sau pe altcineva 
vrea el să-l ferească de a fi văzut?! Să fiu cu mare băgare de 
seamă: aci nu se petrec lucruri curate! 

Cit îl năpădiseră aceste gînduri, îi fu destul ca să ajungă la 
uşa casei ce se deschise uşor, fără a scîrţii, de cum puse mîna 
pe clanţa groasă şi grea de fier. Şi-n faţa lui se ivi surizitor chiar 
stăpînul casei, boierul Bale, care-i spuse: 

— Bine ai venit, căpitane Radule! 

— Bună seara, boierule, şi bine te-am găsit! Ai şi aflat? 

— De azi-dimineaţă pînă acum? Măcar că ţi se cuvenea mai 
mult după lupta de deunăzi cu tătarii. 


Radu dădu din cap cu amărăciune: 

— Aşa socoteam şi eu, boierule! Dar şi Dragoş-Vodă, ca şi 
fostul meu stăpiîn... Au crezut că dacă mă face căpitan de oaste 
o să mă socotesc în al nouălea cer! He, he, ştiu eu ce le-ar 
trebui ăstora, oftă el. 

Bale stătu puţin la îndoială: „Oare, cugetă el, ceea ce spune 
Radu e adevărat, sau se preface?” ŞI-I întrebă neted: 

— Ascultă, căpitan Radule, mă iartă că sînt nevoit să m- 
amestec în trebile domniei tale de suflet. Dar cum se potriveşte 
dragostea ce o ai pentru Dana, fiica Laţcului, cu ura ce o arăţi 
pentru tată-său? 

Radu îşi ridică fruntea, îl privi ţintă pe Bale şi rosti, 
strimbîndu-şi buzele într-un rînjet de miînie: 

— Află, cinstite boierule, că eu trebuie să-mi iau gîndul de 
la această fată, care, după cum mi-a dat a-nţelege tată-său, nu-i 
de nasul meu! 

— Cum aşa?! vroi să afle mai mult Bale. 

— Cbiar astăzi, după ce vodă m-a făcut căpitan de oaste, 
am crezut că i-o pot cere pe fie-sa de soţie... Ştii ce mi-a 
răspuns? Că mi-o va da atunci cînd îi voi aduce inelul de pe 
mîna lui Dragoş-Vodă! 

— Ha, ha, rise Bale, adică niciodată. Şi-a cam bătut joc de 
domnia ta, căpitane! 

— Ce cam? Şi-a bătut joc bine! Asta, după ce m-a trimis în 
primejdie de moarte să i-l aduc pe Trăsnet şi după ce m-a pus la 
butuc! Şi ai mai vrea să-i iubesc? strigă Radu înfuriat. M-am acrit 
de ei şi de Dragoş cu bunătatea lui socotită ca de mere 
pădureţe, boierule, aşa să ştii! 

Bale nu mai spuse nimic, ci, deschizînd uşa grea de stejar, îl 
pofti pe Radu într-o încăpere mică, unde se mai aflau doi bărbaţi 
între două virste. 

După ce se aşezară în jilţuri. Bale grăi: 

—  lubiţii mei oaspeţi, dumnealui este bine cunoscutul 
oştean Radu Bradu, de astăzi căpitan de oaste, totuşi un mare 
nedreptăţit atît de către fostul său stăpiîn, Laţcu, cît şi de către 
acela care se află în fruntea tarii. Eu îl urmăresc de mult şi mi- 
am dat seama că dumnealui este omul care ne trebuie! 

Radu îşi stăpîni tresărirea ce-l încercase o clipă şi grăi 
hotărît: 


— Aşa e, boierule! Dar asta numai dacă mi se va da 
răsplata ce o merit. Eu, boierule, nu voi bani, ci să m-ajuţi să fiu 
şi eu în această ţară, dacă socoteşti că mi se cuvine, ceva mai 
mult decît un căpitan de oaste! 

— Vei fi maimarele căpitanilor de oaste din Moldova! Şi ţi-o 
spun că asta numai de mîna ta atîrnă! 

Radu se ridică, bătu cu pumnul în masă şi spuse cu ochii în 
flăcări! 

— Sînt omul măriei tale cu trup şi suflet! Porunceşte şi voi 
aduce la îndeplinire totul, dacă-mi stă în putinţă! 

— Îţi stă, Radule. Dar vreau să ştii că nu sîntem singuri în 
această luptă ce o vom purta pentru fericirea ţării noastre. Cum 
ţi-ai dat şi tu seama, după sfetnicii de taină ce şi-i alege nu 
Dragoş-Vodă este cel mai potrivit să cîrmuiască Moldova... 

— Şi nici marele său sfetnic Laţcu! adăugă Radu miînios, 
luîndu-i cuvîntul. 

— Precum ai spus. Aşa dară, vom căta să-i înlăturăm pe 
aceşti doi neisprăviţi cît mai degrabă, spre a-i da ţării un domn 
într-adevăr vrednic de ea! 

— Şi bine ar fi ca acela să fie cine ştiu eu! făcu Radu, 
zimbind către Bale. 

— S-ar putea să ţi se împlinească dorinţa, căpitane. După 
ce tu vei face ce-ţi vom cere, iată de cine vom fi întăriţi. 

Şi Bale deschise o uşă tainică, ce nici nu se bănuia a fi în 
perete, şi în odaie intră un tătar, după înfăţişare una din 
căpeteniile oştirii tătărăşti. 

— Dumnealui — spuse Bale — este trimisul hanului Ghirai, 
care a primit bucuros să ne ajute, ca să-l ajutăm cîndva şi noi la 
nevoie. Şi la un loc ascuns, numai de noi ştiut, aşteaptă oastea 
prietenă semnul nostru! 

— De-i aşa, nimic nu ne poate întoarce din cale! strigă Radu 
plin de bucurie. Şi gîndurile mele vor fi de asemenea îndeplinite. 
Spuneţi ce trebuie să fac, spre a-mi lua din timp toate măsurile? 

— După cum am aflat, se pregăteşte peste citeva zile, o 
nouă vinătoare, că Dragoş-Vodă e mai mult viînător, decit 
domnitor! rise batjocoritor Bale, iar toţi ceilalţi îi ţinură hangul. 
La această vinătoare domnească, ştiu că lui Dragoş-Vodă îi 
place a-l avea lîngă el — şi aci Bale îşi ţuguie buzele iarăşi a 
batjocură — pe marele sfetnic între sfetnici, Laţcu... 

— Aşa e, boierule! întări Radu, 


— Ce-ţi cerem noi? Să faci în aşa fel la vînătoare, ca să-i 
răzleţeşti pe cei doi buni prieteni de ceata celorlalţi vînători... 
să-i îndepărtezi, să-i atragi către un loc de prăpastie, iar noi ne 
vom ivi la timp potrivit, spre a le face vînt în adîncul genunii... şi 
Dumnezeu să-i ierte! 

— Amin! glăsui Radu rîzînd. Ce-mi cereţi este cît se poate 
de uşor. Dar mai întîi să ştim codrii pe unde se va face 
vînătoarea, să ne gindim bine ce locuri sînt mai prielnice pentru 
buna aducere la îndeplinire a planului nostru, că de vom da greş 
cumva, moartea ni s-a tras tuturor! 

— Tinăr eşti, Radule, dar ai grăit cu înţelepciunea unui 
bătrîn! 

Tînărul căpitan tăcu cîteva clipe, parcă furat de ginduri. 
Bale îl întrebă îngrijorat: 

— De ce ai rămas aşa? 

— Mă gindesc — spuse Radu rar — dacă n-ar fi bine să-i 
ajutăm pe cei doi să păşească în genune, dîndu-le ghes cu două 
săgeți bine ţintite din depărtare... 

— Să ne mai gindim... şi om vedea care va rămîne ultima 


hotărire! 
* 


Munții răsunau de buciume şi sunete prelungi şi tre- 
murătoare de corn. Bătăiaşii goneau vinatul înspăimîntat către 
poiana luminoasă înconjurată de fagi, cu coroanele larg 
desfăcute şi umbroase. In partea dinspre apus se aținteau trei 
vînători: doi, în puterea vîrstei, bine legaţi, iar al treilea, tînăr şi 
subţire. Aceştia erau Dragoş-Vodă, marele sfetnic Laţcu şi 
căpitanul Radu. Pe lîngă ei se tot învîrteau boierul Bale şi încă 
vreo trei boiernaşi, care luau parte pentru întiia oară la o 
vînătoare domnească, aceasta în urma rugăminţii călduroase a 
lui Bale către Dragoş-Vodă. 

Dar puţin mai sus, într-o peşteră ascunsă de o perdea 
deasă de brazi, aştepta o oaste pregătită de boierul Bale, să 
iasă cînd o auzi trei sunete scurte de corn. Făcuse aceasta, după 
ce se sfătuise îndelung cu Radu, cu tătarul trimis de han şi cu 
prietenii săi, duşmani de moarte ai voievodului Moldovei. 

Radu îi spusese că nu e bine ca oastea, ce urma să 
desăvirşească cele începute de ei, să fie adăpostită în pădure, la 
vederea oricui. Aşa, în gura peşterii, nu se uita nimeni, şi oştenii 
puteau să aştepte nestingheriţi semnul hotărît. 


lată însă că, îndată după intrarea în peşteră a oştenilor lui 
Bale, deasupra stîncii de la intrare se iviră ca prin farmec, din 
necunoscut, vreo zece bărbaţi tot unul şi unul, înarmaţi pînă-n 
dinţi şi fiecare purtînd cite un brad în braţe. 

In poiană, Dragoş-Vodă dete semnul de începere al 
vînătorii, săgetind primul căprior ce-i trecu pe dinainte. Domnul 
se aplecă să vadă mai bine de ciţi ani este după corniţe, cînd 
deodată boierul Bale puse cornul la gură, sună scurt de trei ori, 
apoi se repezi cu spada scoasă la vodă, iar slujitorii ce-l însoțeau 
porniră de asemenea cu spadele asupra lui Dragoş-Vodă şi a lui 
Laţcu. Dar în aceeaşi frintură de clipa, Radu, ducîndu-şi degetele 
la gură, scoase un şuierat înfiorător şi cu palele în amîndouă 
mîinile se ridică pe cal în picioare; sărind pe deasupra lui Vodă, 
căzu drept în faţa lui Bale, căruia îi reteză capul dintr-o lovitură, 
iar calul acestuia, nechezînd înspăimîntat, porni în goană cu 
călăreţul descăpăţinat, bălăbănindu-se în şa. 

Apoi, Radu îl îmbrînci pe Dragoş-Vodă într-o tufă şi sări în 
apărarea lui Laţcu. Din două lovituri isprăvi cu ceilalţi patru 
oşteni duşmani. 

Toate acestea se petrecuseră fulgerător, aşa încît, atunci 
cînd sosi oastea lui Dragoş, ce era ascunsă în brădet, treaba se 
terminase. 

Dragos-Vodă veni rizind spre Radu şi-l îmbrăţişa cu 
dragoste: 

— Dar cum se face, căpitan Radule, că oastea lui Bale, 
despre care mi-ai spus, nu s-a arătat la al treilea sunet de corn? 

— Se află prinsă ca-n oală. Am avut eu grijă să pun la gura 
peşterii zece vinători de-ai mei, care i-au astupat cu trunchiuri 
de brazi şi au înţepat cu suliţele pe cei ce au îndrăznit să iasă. 
Acum eşti încredinţat, măria ta, ce urmărea jivina aceea 
spurcată de Bale, pe care iată-l prăbuşit mai încolo cu gitul tăiat, 
păscînd iarbă verde? L-ai văzut cum se năpustise asupra măriei 
tale? Şi credea că în aceeaşi clipă am să sar şi eu să-ţi iau viaţa, 
aşa după cum ne înţeleseserăm! 

Domnul, cu ochii scăldaţi în lacrimi, îl îmbrăţişa din nou pe 
Radu şi-l strînse cu putere, sărutindu-l pe amîndoi obrajii şi 
spunîndu-i: 

— Radule, fratele meu, cum să-ţi mulţămesc că mi-ai 
scăpat viaţa? De nu erai tu, acum mă aflam eu în locul lui Bale. 

Radu zîimbi fericit şi răspunse cu sfială: 


— Slăvite doamne, oare vorbele ce mi le-ai rostit, făcîndu- 
mi marea cinste de a-mi spune „frate” şi faptul că l-am păstrat 
ţării în viaţă pe voievodul său nu e destulă răsplată? 

— Nu, Radule, grăi vodă cu tărie, nu! Se cade a-ţi răsplăti şi 
în altfel marea ta dragoste şi credinţă! 

Şi vodă îşi privi spada, apoi cordonul cu cataramă de aur, 
junghiul vînătoresc cu plasele de aur încrustate cu pietre 
scumpe. Dădu din cap, spunîndu-şi sieşi: „Nu!” Deodată îşi trase 
din deget inelul de aur cu smaragd şi, întinzîndu-l lui Radu, îi 
spuse: 

— lată, mult iubitul meu, căpitan Radule, îţi dăruiesc 
această podoabă de mare preţ ce o am, după cum bine ştii, de 
la preavestitul împărat loniţă al românilor şi bulgarilor, şi să-l 
porţi sănătos, să-ţi aducă norocul dorit şi să te străduieşti prin 
vitejia ta a-l merita toată viaţa ce-ţi stă înainte! 

Un freamăt de glasuri ce-l întrecea pe acela al frunzelor din 
codru se auzi în poiana înţesată de viînători. Boierul Laţcu 
holbase ochii cît cepele şi nu-i venea să creadă ce vede. lar 
Radu îşi scutură capul, îşi plimbă mîna peste faţa-i lac de 
sudoare, se ciupi de degete şi se încredința în cele din urmă că 
totuşi nu visează. Apoi întrebă, adînc uimit: 

— Mărite doamne, nu e prea mult? Acest inel, purtat pînă 
acum numai de oameni încoronați, să fie pus în degetul unui 
oştean ca mine, fie el şi căpitan de oaste? 

— Radule, îl mustră Dragoş-Vodă, vrei şi mă superi acum? 
Dacă nu erai tu, acest inel îşi pierdea orice preţ pentru mine. 
Aşa, el este acum al aceluia ce a scăpat viaţa unui cap încoronat 
Şi e mult! Primeşte-l dară cu aceeaşi dragoste cu care eu ţi-l 
dăruiesc! 

Radu îşi întinse mîna dreaptă către vodă, iar ochii şi-i aţinti 
pătrunzători asupra boierului Laţcu, care rămăsese ca prostit! 
Vodă îi puse lui Radu inelul în deget, apoi vru să-l îmbrăţişeze 
pentru a treia oară, dar tînărui căpitan se lăsă în genunchi şi, 
prinzîndu-i dreapta domnului, i-o sărută cu adîncă recunoştinţă 
şi evlavie. Apoi se întoarse la locu-i, puţin întristat. 

— Se pare că nu eşti prea bucuros de darul ce ţi-am făcut, 
Radule? băgă de seamă vodă. 

Privindu-l descumpănit, căpitanul răspunse răspicat: 

— Aşa este, doamne, nu sînt prea bucuros; dar alta e 
pricina, decît aceea ce o crede măria ta! 


— Doresc să aflu neîntirziat această pricină! 

Radu îl privi din nou pe boierul Laţcu, care-i făcu un semn 
tainic cu mîna. Dragoş-Vodă, deşi se uita drept înainte, văzu 
semnul cu coada ochiului şi, încruntîndu-se puţin, grăi: 

— Aci este ceva la mjiloc. Vreau să nu mi se ascundă nimic, 
dar nimic. Ai înţeles, căpitan Radule? 

— Ascult şi mă supun, slăvite doamne! răspunse oftînd 
tînărul. lată pricina pentru care nu m-am putut bucura de acest 
nepreţuit dar, aşa după cum am simţit eu într-adevăr şi după 
cum s-ar fi cuvenit! Sînt cîţiva ani bunişori de cînd mă aflu în 
slujba boierului Laţcu. Şi lumina vieţii mele aspre de oştean a 
fost în tot acest timp preacinstita şi frumoasa fiică a marelui 
sfetnic. Am cătat a-i sluji stăpînului meu cu toată dragostea şi 
credinţa, neprecupeţindu-mi viaţa chiar. 

— Le ştim toate acestea! îl întrerupse Dragoş-Vodă. 

— Păstrind această dragoste fără de prihană în sufletul 
meu, am visat şi eu, ca orice tînăr, la aleasa inimii mele şi, după 
multe chinuri şi îndoieli, abia cînd măria ta m-ai investit căpitan 
de oaste, am cutezat a i-o cere pe jupiniţa Dana de soţie. 

— ŞI? 

— Şi boierul Laţcu mi-a răspuns răspicat că o să mi-o dea 
cînd îi voi aduce inelul ce împodobeşte mîna măriei tale, prea 
înălțate, doamne; adică, precit socoteam eu pe atunci, 
niciodată! Cum aş fi putut cuteza eu să cred, şi cum s-ar fi putut 
vreodată ca acest inel să fie în mîna mea... să fie al meu, şi eu 
să-l duc boierului Laţcu? 

Domnul îşi ridică sprincenele cu adincă mirare şi se uită 
întrebător la Laţcu, nevenindu-i să creadă cele auzite. Dar 
acesta îşi plecă ochii şi nu îndrăzni să-i înfrunte privirile. Dragoş- 
Vodă rise către Radu şi-i grăi cu blindeţe: 

— lată, căpitan Radule, că în viaţă ne putem aştepta şi la 
lucruri neaşteptate totuşi. 

— Aşa-i, strălucite stăpine! Şi acum, iată de ce bucuria mi-a 
fost pe jumătate, că... nu mă prea îndur să-i dau inelul acesta de 
două ori preţios şi scump pentru mine: că a fost purtat de 
împărații Asăneşti şi apoi de măria ta. Mă găsesc în grea 
cumpănă şi nu ştiu cum s-o scot la capăt, numai să pot păstra 
inelul ce mi l-a dăruit domnul meu. 

Un freamăt de nelinişte se ridică din mijlocul vînătorilor. 
Dragoş-Vodă ridică mîna şi spuse: 


— Băânuiesc din ce pricină se lasă greu boierul nostru Laţcu, 
dar aci eu nu mai am nici o putere. Părintele este liber să 
hotărască, în deplină înţelegere cu fiica sa, care va fi cinstita 
mea fină. Dar eu socotesc că inelul ce ţi-am dăruit, căpitan 
Radule, nu-i de ajuns, întrucit el, nefiind un inel fermecat din 
basme, nici nu te poate face nevăzut, nici bogăţie la poruncă 
nu-ţi poate aduce! Acum, boierul Laţcu este legat de tine prin 
făgăduiala ce ţi-a făcut, de-i vei aduce inelul. Îl văd că încă şade 
pe gînduri şi-l ghicesc. Şi ca să-ţi răsplătesc cum se cuvine 
vitejia şi credinţa de care ai dat dovadă, să ştii că de azi înainte 
eşti căpetenia căpitanilor de oşti ale Moldovei şi te socotesc 
mîna mea dreaptă! 

Proaspătul căpitan căzu în genunchi dinaintea domnului şi-i 
sărută din nou mîna. Domnul îl ridică şi-l îmbrăţişa, sărutîndu-l 
pe amîndoi obrajii. 

Apoi, privindu-l pe Laţcu cu adînc înţeles, îi grăi! 

— Domnia ta, boier Laţcule, nu ai nimica de spus în această 
fericită împrejurare? 

Laţcu zîmbi şi răspunse grăbit: 

— Ba da, măria-ta! Inelul ce mi se cuvine i-l dăruiesc 
marelui căpitan Radu Bradu ca dar de nuntă din partea mea! Și 
luîndu-l de braţ pe Radu, îi grăi cu nespusă blindeţe: Hai, ginere, 
că Dana ne-o fi aşteptind cu sufletul la gură! 

Radu îi sărută dreapta apăsat şi-i răspunse fericit: 

— Hai, tată socrule! Tot pe voia domniei tale a fost, că iată, 
la nuntă voi veni călare pe Fulger, dar nu ca vornicel, ci ca 
cinstit mire! 

